**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Ιουλίου 2020, ημέρα Παρασκευή και ώρα 10.20’, στην **Αίθουσα Γερουσίας,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις» (2η συνεδρίαση -ακρόαση εξωκοινοβουλευτικών προσώπων).

Στη συνεδρίαση παρέστησαν οι Υφυπουργοί Ανάπτυξης και Επενδύσεων, κ.κ. Νικόλαος Παπαθανάσης και Χρίστος Δήμας, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους, μέσω τηλεδιάσκεψης, σύμφωνα με το άρθρο 38 του Κ.τ.Β. οι κ.κ.: Κωνσταντίνος Μίχαλος, Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ), Εμμανουήλ Μανιούδης, Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Σταύρος Καφούνης, Πρόεδρος του Εμπορικού Συλλόγου Αθηνών (ΕΣΑ), Γεώργιος Στασινός, Πρόεδρος της ΔΕ του Τεχνικού Επιμελητηρίου Ελλάδας (ΤΕΕ), Δημήτριος Βαργιάμης, Α΄ Αντιπρόεδρος της Γενικής Συνομοσπονδίας Επαγγελματιών Βιοτεχνών Ελλάδας (ΓΣΕΒΕΕ) και Πρόεδρος της Ομοσπονδίας Βιοτεχνών Υδραυλικών Ελλάδας (ΟΒΥΕ), Κρυσταλί Μπούρχα, Associate Advisor Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ), Κυριάκος Τάσιος, Πρόεδρος του Συλλόγου Εργαζομένων Υπουργείου Εμπορίου, Κωνσταντίνος Κόλλιας, Πρόεδρος Οικονομικού Επιμελητηρίου Ελλάδος (ΟΕΕ), Βασίλειος Ζουμπουρλής, Πρόεδρος του Συλλόγου Προσωπικού Εθνικού Ιδρύματος Ερευνών, Μαρία Μακριδάκη, Πρόεδρος της Ένωσης Σηματούχων Εταιρειών (ΕΣΗΜΕΤ), Μίλτος Κολλάτος, Μέλος της Ομοσπονδίας Βιοτεχνών Εγκαταστατών-Συντηρητών Ανελκυστήρων (ΠΟΒΕΣΑ), Ιωάννης Μαστροκώστας, Πρόεδρος Επιτροπής Διανοητικής Ιδιοκτησίας Ελληνοαμερικάνικου Εμπορικού Επιμελητηρίου, Γεώργιος Καραντώνης, Γραμματέας της Ένωσης Εταιρειών Επιχειρηματικών Κεφαλαίων και Δημήτριος Ψύκος, Πρόεδρος του Συνδικάτου Μικροπωλητών Ελλάδας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Βολουδάκης Μανούσος-Κωνσταντίνος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Λοβέρδος Ιωάννης - Μιχαήλ, Μπουκώρος Χρήστος, Μπουτσικάκης Χριστόφορος –Εμμανουήλ, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Δούνια Παναγιώτα (Νόνη), Αποστόλου Ευάγγελος, Τζάκρη Θεοδώρα, Βαρεμένος Γεώργιος, Πέρκα Θεοπίστη (Πέτη), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, θα ξεκινήσουμε τη συνεδρίαση της Επιτροπής.

Σήμερα έχουμε θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων με τίτλο «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις».

Σήμερα, λοιπόν, όπως είπα, έχουμε τη δεύτερη συνεδρίαση, στην οποία θα ακούσουμε τις απόψεις των εκπροσώπων των φορέων, που έχουν κληθεί.

Θέλω να παρακαλέσω τους εκπροσώπους των φορέων τον χρόνο, τον οποίο έχουν, να τον τηρήσουν ή δυνατόν να μην υπερβούμε τα πέντε λεπτά, διότι δεν αποκλείσαμε κανέναν φορέα από όσους προτάθηκαν, για να δώσουμε τη δυνατότητα σε όλους να εκφράσουν έστω και συνοπτικά τις απόψεις τους δια ζώσης, με αυτή τη διαδικασία, βεβαίως.

 Άρα, παρακαλώ πολύ, να σεβαστείτε τον χρόνο, για να μπορέσουμε να έχουμε και έναν δεύτερο κύκλο απαντήσεων από όσους εκπροσώπους φορέων ερωτηθούν. Μόνο αυτοί θα έχουν δικαίωμα να απαντήσουν σε ό,τι ερωτηθούν. Μετά από αυτές τις διευκρινίσεις να ξεκινήσουμε τη συνεδρίασή μας.

Τον λόγο έχει ο Πρόεδρος της Κεντρικής Ένωσης Επιμελητηρίων, κ. Κωνσταντίνος Μίχαλος.

**ΚΩΝΣΤΑΝΤΙΝΟΣ ΜΙΧΑΛΟΣ (Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ)):** Ευχαριστώ πολύ, κύριε Πρόεδρε.

Το νομοσχέδιο που εκκρεμεί προς ψήφιση στη Βουλή, επιφέρει μεταβολές στην ισχύουσα επιμελητηριακή νομοθεσία, δηλαδή στον ν. 4497/2017, ορισμένες από τις οποίες είναι προς τη σωστή κατεύθυνση. Οι δύο, όμως, νέες προσθήκες στις παραγράφους 9 και 10 του άρθρου 77 του ιδίου νόμου, του 4497/2017, που προβλέπουν σε περίπτωση μη υποβολής των οικονομικών καταστάσεων των Επιμελητηρίων ή μη υποβολής των ενοποιημένων οικονομικών καταστάσεων Επιμελητηρίων και αστικών εταιρειών, που αυτά έχουν ιδρύσει μέχρι και την 31η Οκτωβρίου του επομένου έτους και για όσο χρονικό διάστημα διαρκεί η καθυστέρηση της υποβολής ότι, πρώτον, τα τέλη Γ.Ε.ΜΗ. μεταφέρονται σε λογαριασμό του Υπουργείου Ανάπτυξης και Επενδύσεων και αποτελούν έσοδα του τακτικού προϋπολογισμού και, δεύτερον, δεν εγκρίνεται ο προϋπολογισμός του Επιμελητηρίου από το αρμόδιο όργανο του εν λόγω Υπουργείου.

Αυτά θεωρούμε ότι αποτελούν μια προσβολή του κύρους του επιμελητηριακού θεσμού, τον οποίον απαξιώνει και θίγει ανεπανάληπτα χωρίς επαρκή δικαιολογητική βάση.

Τέτοιου είδους ποινές με απόλυτο χαρακτήρα, χωρίς την έκφραση μιας στοιχειώδους προηγούμενης σκέψης για την επιβολή της εξοντωτικής αυτής οικονομικής τιμωρίας και για τον λόγο ότι κάποιο Επιμελητήριο καθυστέρησε την υποβολή των οικονομικών καταστάσεων και δεν τις υπέβαλε μέχρι την 31η Οκτωβρίου, όταν, μάλιστα, η υποβολή τους δεν εξαρτάται αποκλειστικά και μόνο από την επιμέλεια των επιμελητηριακών υπηρεσιών και από τις αποφάσεις των συλλογικών οργάνων διοίκησης των Επιμελητηρίων, αλλά και από άλλους παράγοντες, όπως, παραδείγματος χάριν, οι ορκωτοί λογιστές, δεν εντάσσονται στους κανόνες του κράτους δικαίου.

Υπογραμμίζουμε ότι τυχόν αβελτηρία των επιμελητηριακών παραγόντων από τους οποίους εξαρτάται η έγκαιρη υποβολή των οικονομικών καταστάσεων, συνεπάγεται την ενεργοποίηση του νομικού πλαισίου της πειθαρχικής δίωξης. Μόνο τη μνεία της διάταξης αυτής θα μπορούσε να κάνει η προτεινόμενη τροπολογία ως εύλογη ποινή για τυχόν καθυστέρηση.

Το Γενικό Εμπορικό Μητρώο λειτουργεί άψογα στα χέρια των Επιμελητηρίων, δεν χρειάζεται να πλήττει την ομαλή και αποτελεσματική αυτή λειτουργία του η πολιτεία με ακατάλληλους συνδυασμούς στέρησης των εσόδων από το Γ.Ε.ΜΗ. και σε περίπτωση μη υποβολής οικονομικών καταστάσεων, ενέργειας, δηλαδή, που είναι άρρηκτα συνδεδεμένη με το Γ.Ε.ΜΗ. και τη λειτουργία του.

Ζητούμε, λοιπόν, κύριε Πρόεδρε, όπως οι παράγραφοι 9 και 10 του άρθρου 77 του ν. 4497/2017 παραμένουν, ως έχουν, χωρίς καμία απολύτως τροπολογία, με την επιφύλαξη της προσθήκης για πειθαρχική δίωξη των υπεύθυνων επιμελητηριακών παραγόντων.

Σε κάθε περίπτωση, η οποιαδήποτε μεταβολή του επιμελητηριακού νόμου ή του νόμου Γ.Ε.ΜΗ. κρίνεται σκόπιμο, για λόγους ομαλής αποδοτικής συνεργασίας και συνεννόησης επί των σημαντικών αυτών θεμάτων, όπως ζητείται προηγουμένως η γνώμη της Κεντρικής Ένωσης Επιμελητηρίων της χώρας.

Ευχαριστώ πολύ, κύριε Πρόεδρε, για την παρέμβαση που είχαμε τη δυνατότητα να κάνουμε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε, κύριε Μίχαλε, για την κατάθεση των απόψεών σας.

Συνεχίζουμε με τον κ. Δημήτριο Παπαστεργίου, τον Πρόεδρο της Κεντρικής Ένωσης Δήμων Ελλάδας (ΚΕΔΕ). Είναι στη γραμμή;

Μου διευκρινίζουν εδώ ότι, εάν δεν μπορέσουν να είναι παρόντες από την ΚΕΔΕ, θα στείλουν υπόμνημα. Προφανώς, θα στείλουν υπόμνημα, αλλά για το τυπικό, εγώ είπα το όνομα να ακουστεί και συνεχίζουμε τώρα με τον κ. Εμμανουήλ Μανιούδη, Οικονομικό Αναλυτή της Ελληνικής Συνοποσπονδίας Εμπορίου και Επιχειρηματικότητας (ΕΣΕΕ).

Κύριε Μανιούδη, είστε στη γραμμή;

**ΕΜΜΑΝΟΥΗΛ ΜΑΝΙΟΥΔΗΣ (Οικονομικός Αναλυτής της Ελληνικής Συνοποσπονδίας Εμπορίου και Επιχειρηματικότητας (ΕΣΕΕ)):** Καλημέρα. Δεν ξέρω, αν ακούγομαι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κύριε Μανιούδη. Σας ακούμε πολύ ωραία. Κλείνω και το δικό μου μικρόφωνο.

Έχετε τον λόγο για 5 λεπτά.

**ΕΜΜΑΝΟΥΗΛ ΜΑΝΙΟΥΔΗΣ (Οικονομικός Αναλυτής της Ελληνικής Συνοποσπονδίας Εμπορίου και Επιχειρηματικότητας (ΕΣΕΕ)):** Καταρχάς, θα ήθελα να σας ευχαριστήσω για την πρόσκληση που λάβαμε για τη συμμετοχή στη σημερινή συζήτηση για το νομοσχέδιο.

Ένα γενικό σχόλιο πάνω σε αυτό είναι ότι το βλέπουμε θετικά. Η συγκρότηση της μονάδας της ΔΙΜΕΑ είναι προς τη σωστή κατεύθυνση, γιατί πιστεύουμε ότι θα συντονίσει συνολικά το οικοσύστημα, που αφορά στο παράνομο εμπόριο και θα συντονίζει τα σχετικά ελεγκτικά όργανα αποτελεσματικά, όπως προβλέπεται και από το σχέδιο νόμου.

Μερικά θετικά σημεία πάνω σε αυτό είναι η στελέχωση από τους ελεγκτές, επειδή θα περιλαμβάνονται στο Ειδικό Μητρώο, η διεύρυνση της δυνατότητας καταστροφής των παράνομων και των απομιμητικών προϊόντων, που προβλέπεται πίσω από το νομοσχέδιο, η θετική συσχέτιση μεταξύ του όγκου των παράνομων προϊόντων και του κατασκευαστή θεωρούμε ότι είναι και αυτή προς τη σωστή κατεύθυνση και, βέβαια, και οι λοιπές διατάξεις σχετικά με την ίδρυση της Υπηρεσίας Μιας Στάσης, αλλά και τα κίνητρα για τις στρατηγικές επενδύσεις, που συνδυάζονται με το νομοσχέδιο …………………. στην Ελλάδα θεωρούμε ότι είναι προς τη σωστή κατεύθυνση.

Κάποια ειδικότερα σχόλια σε σχέση με το πλαίσιο, που αφορά στη συγκρότηση της ΔΙΜΕΑ. Το πρώτο είναι ότι στο άρθρο 2 θεωρούμε ότι πρέπει να είναι ένας πιο ευρύς ορισμός σε σχέση με το παράνομο εμπόριο. Σωστά μπαίνει το κριτήριο σε σχέση με τη στέρηση ……… και με την παραβίαση της εθνικής ή της ενωσιακής νομοθεσίας, αλλά πιστεύουμε ότι πρέπει ο ορισμός να επεκταθεί και να συμπεριλάβει το σύνολο των προϊόντων, που διατηρούνται με κάθε παράνομο τρόπο, γενικώς και όχι μόνο ειδικώς.

Το δεύτερο είναι ότι αντιλαμβανόμαστε ότι δεν μπορούμε να μετέχουμε επίσημα, όπως μετείχαμε στο ……………………, γιατί είναι πλέον μια Επιτροπή, που συγκροτείται στο πλαίσιο του δημοσίου τομέα, αλλά πιστεύουμε ότι θα μπορούμε να έχουμε έναν ανοικτό δίαυλο επικοινωνίας, για να συνεργάζεται η ΔΙΜΕΑ με την ΕΣΕΕ, αλλά και με τους εμπορικούς συλλόγους, όπως αποτελεσματικά μέχρι τώρα έχει δείξει η ιστορία.

Θα ήθελα να αναφερθώ σε τρία, ακόμη, μικρά σημεία. Το πρώτο είναι ότι είμαστε διατεθειμένοι να μετέχουμε ως ΕΣΕΕ, ως εταίρος, στην εκπόνηση του εθνικού στρατηγικού σχεδίου του προγραμματικού για την αντιμετώπιση του παράνομου εμπορίου, όπως αυτό προβλέπεται στο άρθρο 4 του νομοσχεδίου. Άλλωστε, με βάση το άρθρο 5, υπάρχει η δυνατότητα της ΔΙΜΕΑ να συνεργάζεται με ελληνικούς εταίρους προς αυτή την κατεύθυνση.

Θεωρούμε πως πρέπει να προβλέπεται στο νομοσχέδιο η σύνταξη και δημοσιοποίηση μίας Έκθεσης για το παράνομο εμπόριο, υπό την έλλειψη των στοιχείων που υπάρχουν για το παράνομο εμπόριο.

Θα μπορούσε, δηλαδή, αυτή η Έκθεση ενδεικτικά να περιλαμβάνει τον αριθμό των παραβάσεων, τα πρόστιμα, την αναλογία του ηλεκτρονικού παράνομου εμπορίου και ό,τι σχετικό μπορεί να υπάρξει με αυτό.

Τέλος, θεωρούμε ότι το Τμήμα Ανάλυσης Δεδομένων μπορεί να συνεργαστεί με το Ινστιτούτο του ……. Εμπορίου και Υπηρεσιών, ώστε να διατυπωθούν με περισσότερη ανάλυση και πιο συγκροτημένα οι κύκλοι που προκύπτουν ανά κλάδο σε σχέση με το παράνομο εμπόριο.

Αυτές είναι οι δικές μας επισημάνσεις. Σας ευχαριστούμε πολύ για την πρόσκληση και είμαστε στη διάθεσή σας.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε.

Ο κ. Καφούνης έχει τον λόγο.

**ΣΤΑΥΡΟΣ ΚΑΦΟΥΝΗΣ (Πρόεδρος του Εμπορικού Συλλόγου Αθηνών (ΕΣΑ)):** Ευχαριστώ, κύριε Πρόεδρε.

Είμαι ιδιαίτερα χαρούμενος, που καλούμαι να σχολιάσω το συγκεκριμένο νομοσχέδιο, καταρχάς, ξεκινώντας από την αρχή, για τα θέματα που αφορούν το παράνομο εμπόριο και τον εμπορικό …..… , είναι μερικές από αυτές που εδώ και αρκετά χρόνια προσπαθούμε να περάσουμε σε ένα από ……….

Θα σταθώ στο άρθρο 25, που αφορά στο υπαίθριο εμπόριο. Το υπαίθριο εμπόριο, για τον Εμπορικό Σύλλογο Αθηνών, αλλά νομίζω και για όλους υπόλοιπους εμπορικούς συλλόγους της χώρας, για το οργανωμένο λιανεμπόριο, έχει πολλές ……….

Σχετικά με το υπαίθριο εμπόριο έχουμε ζητήσει την απαγόρευση εμπορικών πράξεων ………. ούτε εκθέσεις στον δημόσιο χώρο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχει κάποιο πρόβλημα η σύνδεσή σας. Προσπαθήστε να το λύσετε και θα επανέλθω.

Ο κ. Μαστροκώστας έχει τον λόγο.

**ΙΩΑΝΝΗΣ ΜΑΣΤΡΟΚΩΣΤΑΣ (Πρόεδρος της Επιτροπής Διανοητικής Ιδιοκτησίας Ελληνοαμερικάνικου Εμπορικού Επιμελητηρίου):**  Ευχαριστώ, κύριε Πρόεδρε.

Καλημέρα, μαζί μου εδώ, σήμερα, εκπροσωπώντας το Αμερικανικό Εμπορικό επιμελητήριο, είναι ο κ. Θωμόπουλος. Ονομάζομαι Γιάννης Μαστροκώστας και εκπροσωπώ την Επιτροπή Διανοητικής Ιδιοκτησίας του Ελληνοαμερικάνικου Εμπορικού Επιμελητηρίου. Η Επιτροπή απαρτίζεται από διάφορα μέλη, εταιρείες και δικαιούχους σημάτων.

Εκ μέρους της Επιτροπής, καλωσορίζουμε τη νομοθετική πρωτοβουλία για την αναδιάρθρωση του ελεγκτικού μηχανισμού μέσω της διυπηρεσιακής μονάδας ελέγχου της αγοράς (ΔΙΜΕΑ).

Το παρεμπόριο είναι μια παγκόσμια «πληγή», πόσο μάλλον για την Ελλάδα που προσπαθεί να ανακάμψει από μια δεκαετή και πλέον οικονομική κρίση. Πρέπει να αναλογιστούμε ότι η Ελλάδα βρίσκεται στο σταυροδρόμι Ευρώπης, Αφρικής και Ασίας, κάτι το οποίο κάνει πιο ευάλωτα τα θαλάσσια, αλλά και τα χερσαία σύνορα, στις ροές παράνομων προϊόντων. Δυστυχώς, έχετε όλοι εικόνες - και νομίζω θα συμφωνήσετε μαζί μου - εικόνες παρεμπορίου στο κέντρο της Αθήνας, είτε σε πόλεις και γειτονιές ανά την επικράτεια.

Η Ελλάδα έχει κάνει σημαντικά βήματα για την καταπολέμηση του παρεμπορίου. Παρόλα αυτά, οι ανάγκες για αποτελεσματικές δράσεις απέναντι στα κυκλώματα του παράνομου εμπορίου είναι πιο μεγάλες από ποτέ. Η συνεργασία είναι το «κλειδί» και πρέπει η έννοια της συνεργασίας να διαποτίσει κράτος, επιχειρήσεις, κοινωνία και, προφανώς, όλους εμάς, όλους τους πολίτες, και έχουμε πετύχει πολλά περισσότερα μέσα από τη συνεργασία, ειδικά την περίοδο του κορωνοϊού.

Σε αυτό το πλαίσιο, καλωσορίζουμε τη δυνατότητα να συνάπτει η ΔΙΜΕΑ μνημόνια και συμφωνίες συνεργασίας με φορείς του ιδιωτικού τομέα, καθώς, επίσης, και με διεθνείς οργανισμούς για την αντιμετώπιση του παράνομου εμπορίου.

Καλωσορίζουμε τη συνεργασία με φορείς και υπηρεσίες του εξωτερικού, αντίστοιχα, αναγνωρίζοντας ότι ένα παγκόσμιο πρόβλημα χρειάζεται, αντίστοιχα, παγκόσμια συνεργασία και λύση.

Όπως αναφέρεται στο νομοσχέδιο, θα υπάρξει εκπόνηση εθνικού στρατηγικού σχεδίου και προγραμματισμού για την αντιμετώπιση του παράνομου εμπορίου. Είναι σημαντική η θέσπιση στοχοθεσίας, για να υπάρξει αξιολόγηση της αποτελεσματικότητας των ελέγχων. Λόγω του εύρους των αρμοδιοτήτων της ΔΙΜΕΑ είναι σημαντικό να τηρεί και να δημοσιεύει στατιστικά στοιχεία για τη δράση της σε κάθε επιμέρους τομέα. Ειδικά για το ζήτημα των απομιμητικών, πρέπει να δημοσιεύονται στοιχεία, μεταξύ των οποίων είναι ο αριθμός των ελέγχων, ο αριθμός των παραβάσεων που διαπιστώθηκαν και ο αριθμός των απομιμητικών προϊόντων που κατάσχονται ανά είδος, σήμα και δικαιούχων.

Κάποια σχόλια επάνω σε αυτό είναι ότι στη διαδικασία κατάσχεσης και καταστροφής απομιμητικών προϊόντων - παράγραφο 7δ του άρθρου 18 - προβλέπεται ότι η Αρχή εκδίδει πόρισμα, το οποίο βασίζεται σε γνωμοδότηση του πραγματογνώμονα του δικαιούχου, εντός 15 εργάσιμων ημερών από την κοινοποίηση στον δικαιούχο της κατάσχεσης των προϊόντων. Και σύμφωνα με την παράγραφο 7ε, εάν αυτό δεν εκδοθεί, αίρεται η κατάσχεση.

Προτείνουμε τα εξής: Στην παράγραφο 7γ του άρθρου 18, να τεθεί προθεσμία 10 εργάσιμων ημερών, εντός της οποίας πρέπει να απαντήσει το δικαιούχος, αν τα προϊόντα είναι γνήσια ή απομιμητικά, όπως ισχύει και σήμερα, έτσι ώστε να είναι σαφής και η διαδικασία υποχρεώσεις όλων των εμπλεκομένων μερών.

Επίσης, η συνέχιση της κατάσχεσης δεν πρέπει να εξαρτάται από το εμπρόθεσμο της έκδοσης του πορίσματος της Αρχής, αλλά να διατηρείται με μόνη την πραγματογνωμοσύνη του δικαιούχου ότι τα προϊόντα είναι απομιμητικά.

Και, τέλος, το πόρισμα της Αρχής θα πρέπει να κοινοποιείται και στον δικαιούχο και όχι μόνο στον κάτοχο των εμπορευμάτων.

Η καταπολέμηση του παράνομου εμπορίου συνδέεται άμεσα με την κοινωνική συνοχή και ευημερία, αλλά και με το στόχο να αποτελεί η Ελλάδα ένα φιλόξενο, αξιόπιστο και ασφαλή επενδυτικό προορισμό. Τα μέλη του Επιμελητηρίου θα βάλουν όλες τις δυνάμεις να υποστηρίξουν αντίστοιχες πρωτοβουλίες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε, κύριε Μαστροκώστα, που ανταποκριθήκατε, αλλά και για την παρέμβασή σας. Κυρίες και κύριοι συνάδελφοι, θα συνεχίσουμε με τον κ. Δημήτριο Βαργιάμη. Είναι ο Α΄ Αντιπρόεδρος της Γενικής Συνομοσπονδίας Επαγγελματιών Βιοτεχνών Ελλάδας, της ΓΣΕΒΕΕ, και Πρόεδρος της Ομοσπονδίας Βιοτεχνών Υδραυλικών Ελλάδας, της ΟΒΥΕ. Κύριε Βαργιάμη, είστε στη γραμμή;

**ΔΗΜΗΤΡΙΟΣ ΒΑΡΓΙΑΜΗΣ (Α΄ Αντιπρόεδρος της Γενικής Συνομοσπονδίας Επαγγελματιών Βιοτεχνών Ελλάδας (ΓΣΕΒΕΕ) και Πρόεδρος της Ομοσπονδίας Βιοτεχνών Υδραυλικών Ελλάδας (ΟΒΥΕ):** Ναι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, κύριε Πρόεδρε. Καλώς ήρθατε. Σας καλωσορίζουμε στην Επιτροπή Παραγωγής και Εμπορίου της Βουλής και έχετε τον λόγο για πέντε λεπτά. Κλείνω το μικρόφωνό μου, για να μη δημιουργώ παρενέργειες.

**ΔΗΜΗΤΡΙΟΣ ΒΑΡΓΙΑΜΗΣ (Α΄ Αντιπρόεδρος της Γενικής Συνομοσπονδίας Επαγγελματιών Βιοτεχνών Ελλάδας (ΓΣΕΒΕΕ) και Πρόεδρος της Ομοσπονδίας Βιοτεχνών Υδραυλικών Ελλάδας (ΟΒΥΕ):** Ευχαριστώ, κύριε Πρόεδρε. Καλημέρα στις κυρίες, στους κυρίους και στους συναδέλφους. Από πλευράς της ΓΣΕΒΕΕ, στο υπό διαβούλευση σχέδιο νόμου του Υπουργείου Ανάπτυξης και Επενδύσεων με τίτλο: «Διυπηρεσιακή Μονάδα Ελέγχου Αγοράς, διατάξεις για την ανάπτυξη, την έρευνα και την καινοτομία», θα θέλαμε να κάνουμε κάποιες προτάσεις, κυρίως, που αφορούν το άρθρο 3, προκειμένου να βοηθήσουμε να προχωρήσει η χώρα στον τομέα της ανάπτυξης και της καινοτομίας. Στα πλαίσια, λοιπόν, του εκσυγχρονισμού των ελέγχων της αγοράς, ώστε να ακολουθούν τις εξελίξεις, αυτά, δηλαδή, που κάνουν τα οργανωμένα ………., προτείνεται η εφαρμογή των ακόλουθων μέτρων, για να μειωθούν τα φαινόμενα παρεμπορίου, που στον τομέα των δομικών υλικών, κυρίως, προκαλούν μεγάλη απώλεια εισοδήματος στις επιχειρήσεις, βλάπτοντας, κυρίως, τον υγιή ανταγωνισμό.

Προτείνουμε, λοιπόν, να γίνει εκσυγχρονισμός των σημείων ελέγχων των συνοριακών σταθμών εισόδου και ράμπες για …………, κάμερες με ακτίνες Χ, ενίσχυση και δημιουργία κινητών ομάδων ελέγχου με αυξημένες δυνατότητες και αρμοδιότητες σε συγκεκριμένα σημεία της χώρας. Λειτουργία τηλεφωνικού τετραψήφιου αριθμού για καταγγελίες παράνομα διακινούμενων προϊόντων ή εγκατάστασης αυτών στην ελληνική επικράτεια. Μεταφορά της τεχνογνωσίας, που υπάρχει, από τις επαγγελματικές ομάδες στους ελεγκτικούς μηχανισμούς. Εδώ, αν θέλετε, μπορείτε να εκμεταλλευτείτε την εμπειρία που έχουν στη χώρα μας οι επαγγελματικές ενώσεις και να βοηθήσουν στη μείωση του λαθρεμπορίου και, φυσικά, να συνοδεύουν τα προϊόντα οι απαραίτητες πιστοποιήσεις. Αυτό μπορεί να γίνει μέσα από τη δική μας βοήθεια. Στο ……….. του άρθρου 100 του νόμου 4497 του 2017, κύριε Πρόεδρε, που καταργείται με την ψήφιση και τη δημοσίευση του παρόντος, υπήρχε η δυνατότητα συμμετοχής και της ΓΣΕΒΕΕ με έναν εκπρόσωπο. Αυτή η δυνατότητα εξασφάλιζε στο συγκεκριμένο όργανο μια πάρα πολύ καλή πληροφόρηση, όσον αφορά τις μεθόδους που χρησιμοποιούνται στο παρεμπόριο, προκειμένου να βρεθούν λύσεις για να παταχθεί. Βάσει αυτής της εμπειρίας, λοιπόν, ζητάμε να υπάρξει συμμετοχή της ΓΣΕΒΕΕ και στο καινούριο όργανο, στη διοίκηση δηλαδή του ΔΙΜΕΑ, προκειμένου να βοηθήσουμε και να συμβάλουμε στην πάταξη του παρεμπορίου.

Μια δεύτερη παρέμβαση, που θέλουμε να κάνουμε, αφορά το άρθρο 30, αρμοδιότητα που δίνεται στο ΤΕΕ για την …….. χωρίς πιστοποίηση. Εμείς επιθυμούμε αυτό το άρθρο να ανοίξει, να δοθεί η δυνατότητα και στις επαγγελματικές ενώσεις, αλλά και στις τριτοβάθμιες συνδικαλιστικές ενώσεις, γιατί έχουν και την εμπειρία και την τεχνογνωσία, κυρίως, τα τεχνικά επαγγέλματα, τα αδειοδοτούμενα, να λειτουργούν χωρίς πιστοποιήσεις για τα μέλη τους. Νομίζουμε ότι αυτό το άρθρο θα βοηθήσει στο να πάμε σε μια άλλου είδους τεχνική κατάρτιση για καλύτερες και ποιοτικότερες παροχές προς τους καταναλωτές και να υπάρξει μια αναβάθμιση στον χώρο της τεχνικής και επαγγελματικής Εκπαίδευσης μέσα από αυτή τη διαδικασία.

Τέλος, θέλω να κάνω και μια παρέμβαση που αφορά το άρθρο 34 και έχει να κάνει με τα ……. επαγγέλματα. Είχαμε στείλει ως ΓΣΕΒΕΕ μια πρόταση που αφορούσε το σύνολο των ρυθμίσεων που αφορούν τα τεχνικά επαγγέλματα. Ο νόμος 3982 έδωσε πάρα πολλές προσδοκίες στον χώρο των τεχνικών επαγγελμάτων, να πάνε σε μια νέα εποχή που θα δημιουργούσε, ας πούμε, τις προϋποθέσεις για καλύτερες και ποιοτικότερες παροχές προς τους καταναλωτές και να υπάρξει ένας εξορθολογισμός των υπηρεσιών και των κατασκευών, γενικότερα.

 Δυστυχώς, όμως, η δευτερογενής νομοθεσία, τα προεδρικά διατάγματα δηλαδή, που εκδόθηκαν, αντί να λύσουν προβλήματα, δημιούργησαν περισσότερα. Έτσι, λοιπόν, σε αυτό το πλαίσιο, και στην προηγούμενη ηγεσία του Υπουργείου Ανάπτυξης έχουμε κάνει κάποιες προτάσεις που αφορούν το σύνολο των τεχνικών επαγγελμάτων. Αυτές δεν θα τις αναφέρω αναλυτικά, θα τις καταθέσω, γιατί θα φάω πολύ χρόνο. Νομίζω ότι πρέπει να γίνει αυτή η παρέμβαση, για να δώσουμε ώθηση στον χώρο των κατασκευών, να αναπτυχθεί με ευρωπαϊκά σύγχρονα πλαίσια και να δημιουργήσει και διαφορετικές προϋποθέσεις στον χώρο της παρασκευής και, κυρίως, αν θέλετε, να σταματήσει αυτή η κατρακύλα στα τεχνικά επαγγέλματα. Σε λίγα χρόνια, κύριε Πρόεδρε, μακάρι να μην βγω αληθινός στις προβλέψεις μου, δεν θα βρίσκουμε τεχνίτες στα τεχνικά επαγγέλματα. Και κυρίως, βέβαια, να σταματήσει τον κατήφορο, που αφορά την κοινωνική απαξίωση που έχει έρθει στα τεχνικά επαγγέλματα και αφορά αυτό, κυρίως την τρέχουσα νομοθεσία……..

Συγκεκριμένα, λοιπόν, στο άρθρο 34, αφού εκπροσωπώ και την Πανελλήνια Ομοσπονδία Υδραυλικών, γίνεται μια τροποποίηση στο άρθρο 7 στην παράγραφο 4 του Προεδρικού Διατάγματος 112/2012. Εκεί, η παρέμβαση που γίνεται είναι προς τη σωστή κατεύθυνση εν μέρει. Ουσιαστικά, όμως, δεν λύνεις το πρόβλημα που υπάρχει στην παραοικονομία και στην αδήλωτη επιχειρηματική δραστηριότητα που έχει πάρει εκρηκτικές διαστάσεις, γιατί, πολύ απλά, η υπεύθυνη δήλωση καλής εκτέλεσης που προβλέπεται από τη νομοθεσία, ναι μεν θα …….. υποχρεωτικά στις συνδέσεις με τα δίκτυα κοινής ωφέλειας, αλλά από εκεί και πέρα, δεν διασφαλίζει τη διαφάνεια που πρέπει να υπάρχει όσον αφορά τη δήλωση αυτή. Τι θέλω να πω με αυτό. Θα μπορεί οποιοσδήποτε να καταθέσει έναν τέτοιο έντυπο, αφού δεν υπάρχει κανένας έλεγχος από κανένα φορέα. Τι ζητάμε, σε αυτή τη φάση, για να διευκολύνουμε και την κατάσταση, αλλά και για να επωφεληθούμε και τα ηλεκτρονικά μέσα και για να δώσουμε λύση στο πρόβλημα.

Ζητούμε να προστεθεί παράγραφος, η οποία θα προστεθεί στο συγκεκριμένο άρθρο, που να λέει ότι η υπεύθυνη δήλωση καλής εκτέλεσης θα είναι μια και μοναδική. Δηλαδή, θα είναι με ρύθμιση και αριθμό barcode και θα διακινείται από τις κλαδικές ομοσπονδίες που διέπουν το τεχνικό επάγγελμα του θερμοϋδραυλικού. Νομίζω ότι είναι στη σωστή κατεύθυνση το συγκεκριμένο άρθρο που καταθέσατε, αλλά χρειάζεται περισσότερη βελτίωση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε, που ανταποκριθήκατε, αλλά και για τις απόψεις σας. Και εγώ θα συμφωνήσω ότι σε λίγο καιρό δεν θα βρίσκουμε κάποιους τεχνίτες και κάποιες ειδικότητες, ήδη, δυσκολευόμαστε. Αυτό είναι ένα γενικότερο θέμα, που πρέπει να το λύσει και ο καθένας μόνος του, αλλά και με το κοινωνικό του περιβάλλον. Παρόλο που είναι δυσεύρετα και έχουν σημαντικό εισόδημα, κάποιοι δεν τα προτιμούν, αλλά αυτό είναι προσωπική επιλογή του καθενός. Εμείς κοιτάζουμε πώς θα στηριχτούν τα επαγγέλματα και να μην αισθάνονται καθόλου μειονεκτικά. Τον λόγο έχει ο κ. Καφούνης.

 **ΣΤΑΥΡΟΣ ΚΑΦΟΥΝΗΣ (Πρόεδρος του Εμπορικού Συλλόγου Αθηνών (ΕΣΑ))**: Θα πάω κατευθείαν στα θέματα, που είναι κρίσιμα για τον Εμπορικό Σύλλογο Αθηνών και αφορούν στο άρθρο 25 γύρω από το υπαίθριο εμπόριο. Έχουμε ζητήσει την απαγόρευση εμπορικών πράξεων και εκθέσεων που πραγματοποιούνται στον δημόσιο χώρο. Επίσης, έχουμε ζητήσει και έχει συμφωνηθεί η κατάργηση του θεσμού των αγορών καταναλωτών, επειδή στην πράξη έχει γίνει ένα εργαλείο κερδοσκοπίας. Και ήταν ιδιαίτερα σημαντικό να πετύχουμε τη συμμετοχή εκπροσώπων του νόμιμου εμπορίου στις Επιτροπές Αδειοδότησης. Θεωρούμε ότι αυτές οι τρεις παρεμβάσεις θα βοηθήσουν το οργανωμένο εμπόριο, τη λειτουργία της αγοράς και ευελπιστούμε ότι θα εισακουστεί το αίτημά μας αυτό.

Προχωρώ στο θέμα του επιμελητηριακού θεσμού. Άκουσα και τον Πρόεδρο της Κεντρικής Ένωσης στις αιτιάσεις του και θα ήθελα να κάνω μόνο δύο σύντομες παρεμβάσεις. Η μία αφορά στην περιγραφή των οικονομικών ενισχύσεων που κατευθύνονται προς τις οργανώσεις και τους εργοδοτικούς φορείς. Εκεί, υπάρχει η λέξη «δράσεις» η οποία, καθιστά τη χρηματοδότηση αυτή ιδιαίτερα γραφειοκρατική και δημιουργεί προβλήματα για την χρηματοδότηση κάποιων φορέων που τόσο ανάγκη έχουν αυτό τον πόρο. Η κατάργηση της λέξης «δράσεις» θα βοηθούσε, ώστε να χρηματοδοτηθούν οι φορείς με περισσότερη αποτελεσματικότητα και, επίσης, ένα πάγιο αίτημα των εργοδοτικών οργανώσεων είναι το όριο που αναφέρεται να αλλάξει από το «έως 5%» σε «τουλάχιστον 5%».

Γνωρίζουμε και παρακολουθώ και από τη συμμετοχή μου στα Επιμελητήρια ότι τα περισσότερα δέχονται αυτόν τον περιορισμό και βοηθούν τις εργοδοτικές οργανώσεις. Εντούτοις, εάν άλλαζε ο όρος από «έως 5%» σε «τουλάχιστον 5%», θα δημιουργούσε μία ανάσα στις εργοδοτικές οργανώσεις της χώρας και θα ήταν και ένας τρόπος να επιστρέψουν κάποια χρήματα, τα οποία από την επιχειρηματική κοινότητα φτάνουν στον επιμελητηριακό θεσμό.

Προχωρώ στο άρθρο 46, που αφορά στην έρευνα και ανάπτυξη. Προφανώς, έχει σωστή κατεύθυνση. Με λύπη μου παρατήρησα ότι δεν υπάρχει κάποια αναφορά στα πανεπιστήμια, δεν υπάρχει μια σύνδεση της έρευνας και ανάπτυξης με το κομμάτι των πανεπιστημίων, τα οποία τόσο πολύ θέλουμε να τα ενώσουμε με την πραγματική οικονομία και με την αγορά.

Είναι θετικό το άρθρο 47, που αφορά στις startups. Το κενό χρηματοδότησης που εμφανίζεται και στο συγκεκριμένο νομοσχέδιο θα μπορούσε να προβλεφθεί με μια μεγαλύτερη ευελιξία για τη χρηματοδότηση αυτών των startups, χωρίς να απαιτούνται τα γραφειοκρατικά εμπόδια των προσωρινών δανείων προς τέτοιου τύπου επιχειρήσεις.

Τέλος, για τον Εμπορικό Σύλλογο Αθηνών, αλλά νομίζω και για όλους τους εμπορικούς συλλόγους της χώρας, θα περιμέναμε σε ένα νομοσχέδιο που έρχεται να ρυθμίσει την οικονομική δραστηριότητα να συμπεριλάβει ένα πάγιο αίτημα, που έχει την υποστήριξη όλων των εμπορικών οργανώσεων της χώρας, και είναι αυτό της κατάργησης του θεσμού των ενδιάμεσων εκπτώσεων. Ενός θεσμού που, πλέον, είναι παρωχημένος στα μάτια της αγοράς και σε όλες τις εμπορικές επιχειρήσεις ανεξαρτήτως μεγέθους. Θέλω να σημειώσω ότι η κατάργηση του θεσμού των ενδιάμεσων εκπτώσεων έχει τύχει της σύμφωνης γνώμης και της προηγούμενης Κυβέρνησης και νομίζω ότι έχει την υποστήριξη του συνόλου των Κομμάτων του ελληνικού Κοινοβουλίου. Άρα, υπάρχει μία απόλυτη στήριξη από το πολιτικό σύστημα της χώρας. Έχει στηριχτεί δημοσίως από όλους τους φορείς του εμπορίου, μικρούς και μεγάλους. Δεν υπάρχει κανένας φορέας που να είναι αντίθετος στην κατάργηση του θεσμού των ενδιάμεσων εκπτώσεων.

Τέλος, πρόσφατα, ο Εμπορικός Σύλλογος Αθηνών έλαβε και τη σύμφωνη γνώμη του Ινστιτούτου Καταναλωτών. Επομένως, η συμπερίληψη αυτής της απαίτησης του εμπορικού κόσμου στο εν λόγω νομοσχέδιο νομίζουμε ότι θα βοηθούσε στη λειτουργία της αγοράς, θα εξορθολόγιζε την κατάσταση και τις τιμές που επικρατούν και θα μπορούσε να επαναφέρει μία σταθερότητα χαμηλότερων τιμών στην αγορά. Θέλω να σημειώσω ότι υπάρχει αυτός ο παρωχημένος θεσμός των ενδιάμεσων εκπτώσεων, δημιουργεί στρεβλώσεις που δεν επιτρέπουν στις τιμές της αγοράς να μειωθούν. Ευελπιστώ και ελπίζουμε ότι θα μπορούσε να συμπεριληφθεί στο εν λόγω νομοσχέδιο μαζί με παρατηρήσεις που έχουμε καταθέσει στο Υπουργείο Ανάπτυξης και στη Γενική Γραμματεία Εμπορίου και έχει να κάνει με τον τρόπο που αναγράφονται οι τιμές την περίοδο των εκπτώσεων.

Να καταργηθεί, επίσης, μία διάταξη, η οποία έρχεται, εδώ και πολλά χρόνια, και υποχρεώνει όλες τις εμπορικές επιχειρήσεις, κάθε φορά που αλλάζουν τιμή να πρέπει να αλλάξουν την τιμή στο σύνολο των ειδών που υπάρχουν μέσα στα καταστήματά τους, δημιουργώντας γραφειοκρατία και λειτουργικά έξοδα. Να αντικατασταθεί αυτή η διάταξη με τη δυνατότητα ομαδοποιημένων αναγραφών των εκπτωτικών ποσοστών στις εμπορικές επιχειρήσεις. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κι εμείς για τις απόψεις σας, κύριε Καφούνη.

Να πω για όλους ότι στη συνεδρίαση παρευρίσκονται οι Υφυπουργοί, κ. Δήμας και κ. Παπαθανάσης, οι οποίοι σας ακούν, κρατούν σημειώσεις και αυτοί και οι συνεργάτες τους και, προφανώς, έχουν τον πρώτο και τον τελευταίο λόγο για τις προτάσεις, τις οποίες κάνετε. Εμείς, ως Επιτροπή, δίνουμε τη δυνατότητα να ακουστούν οι απόψεις σας.

Τον λόγο έχει ο κ. Γεώργιος Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος της ΔΕ του Τεχνικού Επιμελητηρίου Ελλάδας – ΤΕΕ)**: Καλημέρα σας, ευχαριστώ.

................. της αγοράς, με αποτέλεσμα να λύνει πολλά καθημερινά προβλήματα των πολιτών.

Πολύ σύντομα θα αναφερθώ και στο άρθρο που αφορά το ΤΕΕ, στη δημιουργία σχημάτων πιστοποίησης, για το οποίο υπήρχε μία σημαντική ανάγκη στην αγορά. Επειδή υπήρχαν αντιδράσεις από τα δύο από τα τρία κόμματα που κινούνται προς τον χώρο της Αριστεράς, θα έλεγα ότι σέβομαι τη γενικότερη διαφωνία του Κομμουνιστικού Κόμματος Ελλάδας, που διαφωνεί με όλη αυτή τη διαδικασία της ............... και κρατάει μία ενιαία στάση, από την άλλη, όμως, δεν μπορώ να καταλάβω τη στάση του ΣΥΡΙΖΑ ενάντια στο Τεχνικό Επιμελητήριο, που αναφέρει ότι το ΤΕΕ θα δημιουργήσει μία μείωση του ανταγωνισμού της αγοράς, τη στιγμή που θα δημιουργηθεί κάτι ακριβώς το αντίθετο και δεν το καταλαβαίνω, διότι η δέσμευση για την αντίστοιχη ρύθμιση υπήρχε και από τον κ. Δραγασάκη, όταν ήταν Κυβέρνηση ο ΣΥΡΙΖΑ, παρόλο που, τελικά, δεν έγινε, και από τον κ. Πιτσιόρλα, τον αρμόδιο Υπουργό. Άρα, θα έλεγα ότι δεν αντιλαμβάνομαι γιατί ο ΣΥΡΙΖΑ αντιδρά σχετικά με αυτή τη ρύθμιση, εκτός εάν επιθυμεί, εκτός του ΤΕΕ, το οποίο είναι Νομικό Πρόσωπο Δημοσίου Δικαίου, τον έλεγχο της αγοράς να τον έχουν μόνο ιδιωτικές εταιρείες.

Από εκεί και πέρα, θα έλεγα ότι το ΤΕΕ, εκτός από τον ρόλο του ως επιμελητηρίου, στην προώθηση της ανάπτυξης της χώρας διατηρεί ηλεκτρονικά συστήματα, όπως το σύστημα αυθαιρέτων, το σύστημα ηλεκτρονικών αδειών, πρόσφατα πήρε την αρμοδιότητα, για να δημιουργήσει ένα ψηφιακό χάρτη με όλα τα γεωχωρικά δεδομένα, προκειμένου να αντιμετωπίσει προβλήματα καθημερινά στα θέματα αδειοδοτήσεων. Άρα, θα έλεγα ότι δίνοντας τη δυνατότητα στο Τεχνικό Επιμελητήριο να δημιουργεί αυτά τα σχήματα πιστοποίησης, διευκολύνουμε την αγορά στις σύγχρονες ανάγκες που έχει, όπως έχουν όλες οι ευρωπαϊκές χώρες και νομίζω ότι θα βοηθήσουμε το σύνολο της αγοράς, δημιουργώντας πιστοποιημένους επαγγελματίες στους χώρους που χρειάζεται και χρειάζεται και η αγορά.

Αυτά, κύριε Πρόεδρε, ευχαριστώ πάρα πολύ για την πρόσκληση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Εμείς σας ευχαριστούμε, κύριε Πρόεδρε.

Θα συνεχίσουμε με τον Σύνδεσμο Επιχειρήσεων και Βιομηχανιών. Θα μιλήσουν, από ό,τι έχω πληροφορηθεί, δύο εκπρόσωποι.

Τον λόγο έχει η κυρία Κρυσταλί Μπούρχα.

**ΚΡΥΣΤΑΛΙ ΜΠΟΥΡΧΑ (Associate Advisor Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ))**: Καλημέρα σας.

Αξιότιμε κύριε Πρόεδρε, αξιότιμε κύριε Υπουργέ, αξιότιμοι κύριοι Υφυπουργοί, αξιότιμοι κυρίες και κύριοι Βουλευτές, ευχαριστούμε θερμά για την πρόσκληση κι ευχόμαστε κάθε επιτυχία στις εργασίες της Επιτροπής.

Στην παρούσα νομοθετική πρωτοβουλία επιχειρείται, κατ’ αρχήν, μια σημαντική μεταρρύθμιση του πλαισίου ελέγχου της λειτουργίας της αγοράς με τη σύσταση της νέας εποπτεύουσας αρχής ΔΙΜΕΑ και τον ορισμό της ως αρμόδιας αρχής εφαρμογής, εποπτείας και διαχείρισης για το πεδίο της προστασίας καταναλωτή.

 Οι επιχειρήσεις και οι επενδυτές προσβλέπουν, ασφαλώς, ιδιαίτερα στον αποτελεσματικό και κεντρικά συντονισμένο έλεγχο της αγοράς και στην εδραίωση συνθηκών έντιμου και υγιούς ανταγωνισμού, που αυτός διασφαλίζει, αξιοποιώντας φυσικά απαραίτητα τα πρότυπα και τα εργαλεία του πλαισίου που έθεσε ο σημαντικός νόμος 4512/ 2018.

Για την επιτυχή λειτουργία του νέου ελεγκτικού πλαισίου, εκτιμούμε ότι είναι κρίσιμο να υιοθετηθούν οι εξής βελτιωτικές παρεμβάσεις στις γενικές για τη ΔΙΜΕΑ ρυθμίσεις και τις αναφέρουμε συνοπτικά.

Πρώτον, σαφέστερος προσδιορισμός των αρμοδιοτήτων της ΔΙΜΕΑ με ακριβή καθορισμό της νομοθεσίας της οποίας την εφαρμογή αυτή θα ελέγχει, σαφέστερη οριοθέτηση των αρμοδιοτήτων αυτών από αρμοδιότητες άλλων φορέων και προσδιορισμός τυχόν εκπορευόμενων από τους φορείς αυτούς αρμοδιοτήτων, δεύτερον, περαιτέρω αποσαφήνιση των προϋποθέσεων ενεργοποίησης των κλιμακίων ελέγχου και του τρόπου και της διαδικασίας, βάσει της οποίας θα εντέλλονται και θα συντονίζονται από τη ΔΙΜΕΑ, τρίτον, περιγραφή με μεγαλύτερη σαφήνεια των αρμοδιοτήτων που έχουν ανά περίπτωση οι ελεγκτές της ΔΙΜΕΑ για τη βεβαίωση της παράβασης και την επιβολή κυρώσεων.

Θα θέλαμε να σταθούμε και σε δύο άλλες αρκετά σημαντικές ρυθμίσεις σχετικά με τον έλεγχο της αγοράς.

Αρχικά, ως προς την υποχρέωση αναγραφής του εμπορικού σήματος σε παραστατικά και τιμολόγια, εκτιμούμε, κατ’ αρχήν, ότι δεν εκπληρώνεται ο σκοπός της διάταξης για τη διευκόλυνση του εντοπισμού παράνομων προϊόντων, καθώς προϋποθέτει την επιτυχή καταχώρηση του σήματος, διαδικασία για την οποία, ούτε δύναται, ευλόγως, να υποχρεωθούν να ακολουθήσουν οι επιχειρήσεις ούτε είναι, ασφαλώς, βέβαιη η ευδοκίμησή της.

Θα πρέπει, λοιπόν, να προβλεφθεί ότι η αναγραφή εμπορικού σήματος σε παραστατικά εναπόκειται στη διακριτική ευχέρεια της κάθε επιχείρησης.

Δεύτερον, ως προς την τροποποίηση της διαδικασίας βεβαίωσης παράβασης και κατάσχεσης παράνομων εμπορευμάτων, θα πρέπει, κατ’ αρχήν, να διασφαλισθεί η άμεση ενημέρωση του δικαιούχου των προσβαλλόμενων δικαιωμάτων, σε χρόνο ταυτόχρονο με την ενημέρωση του κατόχου των εμπορευμάτων. Υπάρχει μια απόκλιση σχετικά στο Σχέδιο Νόμου, για να διατηρηθεί η πρωτοκαθεδρία της κρίσης του δικαιούχου ως η πλέον ειδικού γνώστη και έμπειρου, ασφαλώς, γνώστη περί παραβίασης ή μη των δικαιωμάτων του στο σχετικό πόρισμα της διοίκησης.

Σχετικά, τώρα, με τις πολύ σωστές ρυθμίσεις για τον υφιστάμενο αναπτυξιακό νόμο 4399/2016, προτείνουμε αυτές να επεκταθούν με περαιτέρω κρίσιμες παρεμβάσεις, καθώς η έλλειψη ρευστότητας κατά τη διάρκεια της πανδημίας, ασφαλώς, έφερε σημαντικές ανατροπές στην επενδυτική κινητοποίηση.

Συγκεκριμένα, προτείνουμε απόδοση της φοροαπαλλαγής σε δύο έτη έναντι τριών που είναι σήμερα, αύξηση της επιχορήγησης για νέες επενδύσεις στο 100% της ενίσχυσης έναντι του 70% που είναι σήμερα, αύξηση του ορίου ενίσχυσης από τα 5 στα 15 εκατομμύρια ευρώ για νέες επενδύσεις, ευθυγράμμιση με το … του χρόνου διατήρησης των μακροχρόνιων υποχρεώσεων για τις μεγάλες επιχειρήσεις, δηλαδή μείωση του από τα 7 στα 5 έτη, δυνατότητα επέκτασης του προϋπολογισμού της επένδυσης μέχρι 20%, με ανάλογη επέκταση της ενίσχυσης, όπως σε παλαιότερους αναπτυξιακούς νόμους και, τέλος, υπό προϋποθέσεις δυνατότητα μετάπτωσης παλαιότερων επενδυτικών σχεδίων από φοροαπαλλαγές στο καθεστώς της επιχορήγησης, ακολουθώντας τις διαδικασίες τροποποίησης του επενδυτικού σχεδίου.

Ολοκληρώνοντας, ως προς τις λοιπές ρυθμίσεις, εκτιμούμε ότι προωθούνται σημαντικές θετικές τομές σε σχέση με πάγια αιτήματα της επιχειρηματικότητας, τα οποία αναφέρουμε συνοπτικά, όπως είναι η διευκόλυνση της ηλεκτρονικής διεξαγωγής συνεδριάσεων εταιρικών οργάνων, η επίλυση χρόνιων οικονομικών και λογιστικών εκκρεμοτήτων που προκαλούσαν προβλήματα στο ΕΣΥΠ και το ΕΣΥΔ, η θέσπιση ψηφιακού μητρώου ανελκυστήρων, οι παρεμβάσεις σε θέματα εφοδιαστικής αλυσίδας και η απλοποίηση των στρατηγικών επενδύσεων και τα παρεχόμενα κίνητρα έρευνας και καινοτομίας.

Τέλος, θετικά αξιολογούνται και οι ρυθμίσεις για τη θεώρηση αδειών τεχνικών επαγγελμάτων, εκκρεμότητα παραμένει η νέα κατηγοριοποίηση των μηχανημάτων έργων, η αναμόρφωση της διαδικασίας αδειοδότησης του χειριστή μηχανημάτων έργου, καθώς και η δυνατότητα αδειοδότησης για μηχανήματα ισχύος έως 50 KW από την ίδια την επιχείρηση.

Οι παρατηρήσεις μας αναπτύσσονται αναλυτικά στο σχετικό υπόμνημά μας ενώπιον της Επιτροπής και ευελπιστούμε ότι θα συμβάλλουν στην ευδοκίμηση των καλών προαιρέσεων του σχεδίου νόμου, με τις οποίες, άλλωστε, συντασσόμαστε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γερακαράκος.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ)):** Καλημέρα σας.

Κύριε Πρόεδρε της Επιτροπής, κύριοι Υφυπουργοί, κυρίες και κύριοι Βουλευτές και εκπρόσωποι φορέων, σας ευχαριστώ για την πρόσκληση που απευθύνατε στην Πανελλήνια Ομοσπονδία Αστυνομικών Υπαλλήλων να τοποθετηθούμε στο υπό συζήτηση σχέδιο νόμου.

Καταρχάς, θεωρούμε θετικό το γεγονός ότι ο νομοθέτης αναγνωρίζει την αναγκαιότητα δημιουργίας μίας και μόνο δομής για την πάταξη του παρεμπορίου και των νέων μορφών παραβατικότητας. Έτσι θα επιλυθούν προβλήματα, που θα προκαλούσε η σύγχυση αρμοδιοτήτων και η διάσπαση του Ενιαίου Κέντρου Καθοδήγησης των Υπηρεσιών.

Ωστόσο, επιτρέψτε μου, με την εμπειρία μου ως συνδικαλιστή αστυνονικού, να παρατηρήσω ότι κανένα νομοθέτημα από μόνο του δεν βελτιώνει την όποια αρνητική κατάσταση. Εκτός από την οργάνωση των υπηρεσιών, πρέπει η πολιτεία να μεριμνά για τη στελέχωσή τους, για την εκπαίδευση του προσωπικού, για την οικονομική του διασφάλιση, για την περιουσιακή του εξέλιξη. Να υπάρχει δηλαδή, μια σοβαρή πολιτική αναβάθμισης του ίδιου του ανθρώπινου δυναμικού που θα κληθεί να εφαρμόσει τη νέα νομοθεσία.

 Σε ό,τι μας αφορά, βλέπουμε ότι και σε αυτή τη νέα υπηρεσία που θα ιδρύσετε, μια νέα αγορανομία, δηλαδή ο ρόλος της ελληνικής αστυνομίας, είναι και πάλι καθοριστικός, αφού με το άρθρο 12 του νομοσχεδίου ορίζεται η στελέχωση της ΔΙΜΕΑ δύναται να πραγματοποιηθεί με μετακίνηση υπαλλήλων από άλλα Υπουργεία για δύο έτη, ενώ μετά το πέρας της διετίας η απόσπαση των υπαλλήλων δύναται να παραταθεί μία μόνο φορά για δύο ακόμα έτη.

Από την αστυνομία, ειδικότερα, προβλέπεται η δυνατότητα απόσπασης 10 υπαλλήλων.

Για να βελτιωθεί, όμως, η κατάσταση, όπως επιδιώκει ο νομοθέτης και να γίνουν όσα σας προανέφερα, απαιτούνται χρήματα και χρήματα δεν βλέπουμε να διατίθενται.

 Στην Έκθεση του Γενικού Λογιστηρίου του Κράτους, που συνοδεύει το νομοσχέδιο, αναφέρεται συγκεκριμένα μόνο ένα ποσό 25.000 ευρώ για επιδόματα ευθύνης στους προϊσταμένους και για λειτουργικά έξοδα. Δεν κατονομάζονται άλλα ποσά για την εκπαίδευση των υπαλλήλων, για τους μισθούς, για τα νυχτερινά και λοιπά.

Είναι ασαφές, επίσης, ποιος θα πληρώνει τους απεσταλμένους αστυνομικούς. Το Υπουργείο Προστασίας του Πολίτη, όπως ρητά αναφέρει το Υπουργείο Ναυτιλίας για τους αποσπασμένους λιμενικούς ή ο νέος φορέας ή η ΔΙΜΕΑ;

Εμείς προτείνουμε να συνεχίζουν να μισθοδοτούνται σύμφωνα με το ισχύον ειδικό μισθολόγιο, αλλά για όσο διάστημα υπηρετεί τη ΔΙΜΕΑ να λαμβάνουν μια οικονομική ενίσχυση ή και σχετική μεταφορά πιστώσεων υπό μορφή αποζημίωσης για τις παρεχόμενες υπηρεσίες τους και την τεχνογνωσία που προσφέρουν προς την υπηρεσία που μετακινούνται.

Δεν μπορεί όποια νέα υπηρεσία ιδρύεται στη χώρα μας για διάφορους λόγους να ζητά ενίσχυση από την αστυνομία με το αζημίωτο. Εφόσον υπάρχουν νέες αρμοδιότητες, επιβάλλεται η υπηρεσία αυτή να παρέχεται με επιπλέον προβλεπόμενες δαπάνες και όχι με δανεικά.

Σας ευχαριστώ για την προσοχή σας. Παραμένω στη διάθεσή σας για τυχόν διευκρινίσεις στο θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείςσας ευχαριστούμε, κύριε Πρόεδρε, που ανταποκριθήκατε.

 Τον λόγο έχει ο κ. Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος Οικονομικού Επιμελητηρίου Ελλάδος (ΟΕΕ)):** Ευχαριστούμε πολύ για την πρόσκληση, κύριε Πρόεδρε.

Κύριοι Υπουργοί, το νομοσχέδιο, όπως κατατέθηκε από το Υπουργείο Ανάπτυξης, είναι ένα νομοσχέδιο που κινείται στη σωστή κατεύθυνση. Αναφέρω, εν τάχει, τις παρατηρήσεις του Οικονομικού Επιμελητηρίου της Ελλάδος επί των άρθρων.

Στο άρθρο 23, λόγω της νέας κατάστασης που δημιουργήθηκε με την πανδημία του κορωναϊού, προβλέπεται η εξ αποστάσεως με τη χρήση ηλεκτρονικών μέσων διενέργεια των Γενικών Συνελεύσεων των Ανωνύμων Εταιρειών.

Θεωρούμε ότι η συγκεκριμένη ρύθμιση καθίσταται αναγκαία, καθώς η υιοθέτηση των τηλεδιασκέψεων, όπως βλέπουμε και εμείς από τη σημερινή συνεδρίαση της Επιτροπής Παραγωγής και Εμπορίου αποτελεί πλέον μια αναγκαιότητα.

Το άρθρο 24, που αναφέρεται στην απλοποίηση της ίδρυσης των ΙΚΕ, των Ιδιωτικών Κεφαλαιουχικών Επιχειρήσεων, με τη δυνατότητα να συστήνονται ηλεκτρονικά με εξαίρεση μόνο τις περιπτώσεις για τις οποίες απαιτείται συμβολαιογραφικό έγγραφο, συμβάλλει στη μείωση του χρόνου και στον περιορισμό της γραφειοκρατίας για τη σύσταση αυτής της μορφής των επιχειρήσεων, η οποία θεωρείται η πλέον ευέλικτη μορφή επιχείρησης.

Η ηλεκτρονική σύσταση εταιρειών με τις απαραίτητες διασυνδέσεις με άλλα ειδικά και δημόσια μητρώα, αρχεία και βιβλία που τηρούνται, προτείνεται ως τρόπος καταπολέμησης της γραφειοκρατίας και της περαιτέρω εξυπηρέτησης των επιχειρήσεων.

Στο άρθρο 26, που αναφέρεται στις αμοιβές των μελών των Μητρώων Πιστοποιημένων Ελεγκτών και Αξιολογητών, για την καταβολή των αποζημιώσεών τους απαιτείται η έκδοση παραστατικών παρεχόμενων υπηρεσιών, τίτλο κτήσης δηλαδή. Το ΟΕΕ επανέρχεται στην πρόταση του για εξαίρεση μέχρι του ποσού των 5.000 ευρώ ετησίως των δημοσίων και ιδιωτικών υπαλλήλων, συνταξιούχων, μη ανέργων, οι οποίοι απασχολούνται περιστασιακά και μόνο ως αξιολογητές ελεγκτές των δράσεων του ΕΣΠΑ και του αναπτυξιακού νόμου από την καταβολή ασφαλιστικών εισφορών υπέρ ΕΦΚΑ.

 Οι αναθεωρημένες στρατηγικές για την εξειδίκευση που προβλέπονται στο άρθρο 36 κρίνονται αναγκαίες, καθώς δεν θα επικεντρώνονται μόνο στην έρευνα και στην ανάπτυξη, αλλά θα στοχεύουν και στο ψηφιακό μετασχηματισμό της βιομηχανίας μας και στην ενίσχυση της ανταγωνιστικότητας των μικρομεσαίων επιχειρήσεων ως προς τις καινοτόμες επενδύσεις. Η αλλαγή του παραγωγικού μοντέλου της χώρας μας και η στήριξη της βιομηχανίας θεωρούμε ότι πρέπει να αποτελέσουν εθνικό στόχο.

Άκρως θετική χαρακτηρίζεται και η διάταξη του άρθρου 40, για τη βελτίωση της διαδικασίας ελέγχου υλοποίησης των επενδύσεων του ν. 4399/2016, που αποσκοπεί στην άμεση αντιμετώπιση των προκαταβολών, χωρίς περαιτέρω καθυστερήσεις. Μία διαδικασία που βοηθάει στην ταχύτερη υλοποίηση των επενδυτικών σχεδίων.

Προς την ίδια κατεύθυνση κινείται και η ρύθμιση για τη δυνατότητα υπέρβασης κατά 25% στην κατηγορία δαπάνης για μηχανολογικό εξοπλισμό, χωρίς αύξηση του ποσού ενίσχυσης που αναφέρεται στο άρθρο 42. Αποτελεί και αυτό σημαντικό παράγοντα υλοποίησης των επενδυτικών σχεδίων που αποτελούσε μια τροχοπέδη τα προηγούμενα χρόνια.

Στο άρθρο 46, η παροχή ισχυρότερων κινήτρων για έρευνα και ανάπτυξη μέσω της αύξησης του επιπλέον ποσοστού φορολογικής έκπτωσης των δαπανών για έρευνα και ανάπτυξη από 30% έως και 100%, θα δώσει την απαραίτητη ώθηση στις επιχειρήσεις να αυξήσουν τις δαπάνες τους για έρευνα και ανάπτυξη. Επίσης, αυτόματα δίνεται η δυνατότητα στις επιχειρήσεις να δημιουργήσουν νέες ποιοτικές θέσεις εργασίας και να επαναπατρίσουν πολλούς νέους επενδυτές. Το λεγόμενο …..…….. αποτελεί και το ζητούμενο, ενώ είναι εφικτή και η προσέλκυση ξένων άμεσων επενδύσεων που τόσο πολύ έχει ανάγκη η χώρα μας.

 Με τα άρθρα 47 έως 49, σωστά αναβαθμίζεται ο ρόλος των νεοφυών επιχειρήσεων, των startups, με τη δημιουργία του Εθνικού Μητρώου Νεοφυών Επιχειρήσεων, ένα κομμάτι της επιχειρηματικότητας, όπου υπάρχει ένα κενό στη χώρα μας και πρέπει να αναπτυχθεί ταχέως και με θετικό αντίκτυπο στην οικονομία. Οι νεοφυείς επιχειρήσεις στηρίζονται στην τεχνολογική ανάπτυξη, ενώ απασχολούν, κυρίως, υψηλά καταρτισμένο προσωπικό. Η παροχή κινήτρων για τη καλλιέργεια τέτοιων επιχειρήσεων για τη χρηματοδότησή τους από ……. κρίνεται επιτακτική, αφού ο ανταγωνισμός στο διεθνές περιβάλλον είναι μεγάλος.

Κλείνοντας, θα ήθελα να πω δυο λόγια για το άρθρο 57, που αναφέρεται σε θέματα του Οικονομικού Επιμελητηρίου Ελλάδος. Θα ήθελα να σας γνωρίσω ότι οι τροποποιήσεις αυτές έχουν εγκριθεί εδώ και μια πενταετία από το ανώτατο όργανο του Οικονομικού Επιμελητηρίου Ελλάδος, τη Συνέλευση, δηλαδή, τις αντιπροσωπείες των μελών του και είναι πολύ σημαντική για τη λειτουργία του φορέα μας η νομοθέτησή τους. Θα ήθελα να ευχαριστήσω τον Υπουργό που, επιτέλους, αυτό γίνεται πράξη. Χαρακτηριστικά αναφέρω ότι με τη διαδικασία ελέγχου του Μητρώου των Νομικών Προσώπων Παροχής Λογιστικών και Φοροτεχνικών Υπηρεσιών, που διασυνδέονται με τα αρχεία της ΑΑΔΕ, για να υποβάλουν ηλεκτρονικά τις δηλώσεις, επιβεβαιώνεται ότι τα παραπάνω νομικά πρόσωπα έχουν ελεγχθεί προς όφελος των φορολογούμενων διασφαλίζοντας, παράλληλα, και το δημόσιο συμφέρον.

Επιπλέον δε αυτού, να καταθέσω ότι η νέα διαδικασία που προβλέπεται από τις διατάξεις του ν. 4093/2012 επιτρέπει τη χορήγηση βεβαίωσης λειτουργίας Γραφείου Παροχής Λογιστικών και Φοροτεχνικών Υπηρεσιών σε οποιοδήποτε νομικό πρόσωπο, με την προϋπόθεση ότι πρέπει να προσλάβει φυσικό πρόσωπο κάτοχο της σχετικής επαγγελματικής ταυτότητας. Αυτή η διάταξη είχε ως αποτέλεσμα να δηλώνουν έναρξη λειτουργίας Παροχής Λογιστικών και Φοροτεχνικών Υπηρεσιών επιχειρήσεις με δραστηριότητες άσχετες με το λογιστικό επάγγελμα. Για τους παραπάνω λόγους, το Οικονομικό Επιμελητήριο προτείνει να συμπληρωθεί το άρθρο 10 του Προεδρικού Διατάγματος 340/1998 με διάταξη, με την οποία να επιτρέπεται η παροχή λογιστικών και φοροτεχνικών υπηρεσιών μόνο σε νομικά πρόσωπα με κύριο και ουσιαστικό πεδίο ενασχόλησής τους την παροχή λογιστικών και φοροτεχνικών υπηρεσιών. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κυριάκος Τάσιος**,** Πρόεδρος του Συλλόγου Εργαζομένων Υπουργείου Εμπορίου.

**ΚΥΡΙΑΚΟΣ ΤΑΣΙΟΣ (Πρόεδρος του Συλλόγου Εργαζομένων Υπουργείου Εμπορίου):** Κύριε Πρόεδρε, καλημέρα και από μένα σε εσάς, στους κύριους Υπουργούς και στις κυρίες και στους κύριους Βουλευτές. Είμαστε μαζί και με τον Πρόεδρο του Συλλόγου Εργαζομένων της Γενικής Γραμματείας Βιομηχανίας του Υπουργείου και θέλουμε εκφράσουμε τις προτάσεις μας και τις απόψεις μας στο υπό συζήτηση νομοσχέδιο.

Εμείς ως εργαζόμενοι στις Υπηρεσίες του Υπουργείου Ανάπτυξης και Επενδύσεων, θα συνεχίσουμε αυτό που χρόνια κάνουμε, δηλαδή, την προσπάθεια και τον αγώνα για την αναβάθμιση του ρόλου του Υπουργείου μας και, γενικότερα, της Δημόσιας Διοίκησης για την καλύτερη εξυπηρέτηση του πολίτη και τη διασφάλιση του δημοσίου συμφέροντος για τις ανάγκες της ελληνικής οικονομίας.

Με το σχέδιο νόμου που συζητείται για τη σύσταση της ΔΙΜΕΑ, προβλέπεται η σύσταση μιας αυτοτελούς μονάδος, που υπάγεται απευθείας στον Υπουργό Ανάπτυξης και Επενδύσεων, με δικό της καθεστώς διοικητικής λειτουργίας. Τίθεται το ερώτημα ποιος ο λόγος ύπαρξης μιας ακόμα Υπηρεσίας, η οποία θα λειτουργεί σε καθεστώς αυτονομίας, με δικό της Διοικητή και Προϊσταμένους Διευθύνσεων και Τμημάτων, οι οποίοι θα ορίζονται από τον Υπουργό Ανάπτυξης, καταστρατηγώντας, μάλιστα, κάθε έννοια διοικητικής διαδικασίας.

Πιστεύουμε ότι η ΔΙΜΕΑ πρέπει να αποτελέσει μια Γενική Διεύθυνση μέσα στον υπό σύσταση Οργανισμό του Υπουργείου μας και, συγκεκριμένα, στη Γενική Γραμματεία Εμπορίου και Προστασίας Καταναλωτή, να στελεχωθεί από τους ικανότατους συναδέλφους με χρόνια εμπειρία, καθώς και με νέες προσλήψεις με ειδικότητες που είναι απαραίτητες για τον αποτελεσματικό έλεγχο της αγοράς και πάντα με τη διαδικασία και τις διατάξεις που προβλέπονται από τον Δημοσιοϋπαλληλικό Κώδικα.

Τη δύσκολη περίοδο που διανύσαμε το προηγούμενο διάστημα λόγω του κορωνοϊού, αποδείχτηκε για άλλη μια φορά η αποτελεσματικότητα των Υπηρεσιών του δημόσιου τομέα, με τους συναδέλφους μας να είναι στην πρώτη γραμμή της μάχης με συνεχείς ελέγχους στην αγορά για την τήρηση και εφαρμογή των μέτρων για τον περιορισμό της πανδημίας του κορωνοϊού, για την ομαλή διακίνηση και επάρκεια των αγαθών στην αγορά, για την αντιμετώπιση του παράνομου εμπορίου προϊόντων και υπηρεσιών, για τον έλεγχο των αποθεμάτων του υγειονομικού υλικού, καθώς και για την πάταξη περιπτώσεων αδικαιολόγητης ανατίμησης κάποιων ειδών άμεσης ανάγκης εν μέσω πανδημίας.

Είναι, λοιπόν, ανάγκη να αξιοποιηθούν η εμπειρία, οι γνώσεις και οι μηχανισμοί των αρμόδιων υπηρεσιών της αγοράς της Γενικής Γραμματείας Εμπορίου και Προστασίας Καταναλωτή, που τόσα χρόνια διενεργούν με αποτελεσματικότητα έλεγχο στην αγορά, να ενδυναμωθούν οι υπηρεσίες με προσωπικό και τον απαραίτητο τεχνολογικό εξοπλισμό, να υπάρχει συνεχής εκπαίδευση του προσωπικού και όχι να καταργούνται υπηρεσιακές μονάδες και να αφαιρούνται αντικείμενα και δυνατότητες δράσης από τις υπηρεσίες αυτές και πάντα χωρίς επικάλυψη αρμοδιοτήτων, που, μάλλον, δυσχεραίνουν παρά διευκολύνουν την αποτελεσματικότητα των μηχανισμών ελέγχου του παρεμπορίου.

Για να είναι αποτελεσματική η νέα υπηρεσία πιστεύουμε ότι πρέπει να προστεθούν και άλλες ελεγκτικές αρμοδιότητες που έχουν να κάνουν με τον έλεγχο της αγοράς, παράλληλα με τον ν. 4512/2018, το μέρος Δ που αφορά την αναμόρφωση του πλαισίου εποπτείας και οικονομικών δραστηριοτήτων και της αγοράς προϊόντων, εισήχθη στη χώρα ένα νέο πλαίσιο σχετικά με την άσκηση της εποπτείας και τις διαδικασίες ελέγχου των οικονομικών δραστηριοτήτων και των προϊόντων. Στόχος της μεταρρύθμισης στην εποπτεία της αγοράς είναι η αναμόρφωση των διαδικασιών, προκειμένου να αυξηθεί η συμμόρφωση των επιχειρήσεων, η προστασία του δημοσίου συμφέροντος, η προστασία των επιχειρήσεων από τα φαινόμενα αθέμιτου ανταγωνισμού, η εύρυθμη λειτουργία της αγοράς και του επιχειρηματικού περιβάλλοντος, καθώς και στην αντιμετώπιση προβλημάτων που έχουν παρατηρηθεί. Η αναμόρφωση άσκησης εποπτείας των οικονομικών δραστηριοτήτων του ν. 4512/2018, προωθείται στρατηγικά, παρακολουθείται και συντονίζεται από ομάδα διοίκησης έργου, στην οποία συμμετέχουν οι αρμόδιοι Γενικοί Γραμματείς του Υπουργείου μας υπό τον συντονισμό του Γενικού Γραμματέα Βιομηχανίας.

Με το σχέδιο νόμου σχετικά με την ίδρυση της διυπηρεσιακής Μονάδας Ελέγχου της Αγοράς, η αποστολή της οποίας, όπως ορίζει το άρθρο 3 του νομοσχεδίου, είναι ο έλεγχος και εποπτεία της διακίνησης και εμπορίας προϊόντων και υπηρεσιών, ενώ προστατεύει τον καταναλωτή από την παραπλάνηση. Εκτίμηση μας είναι ότι το αντικείμενο και η αποστολή της ΔΙΜΕΑ επικαλύπτεται από τις διατάξεις του ν. 4512/2018 σε πολλά σημεία, ο οποίος ν. 4512/2018 αποτελεί νόμο πλαίσιο και, συγκεκριμένα, στα πεδία της εποπτείας, όπως είναι η ασφάλεια και η συμμόρφωση των προϊόντων και η προστασία του καταναλωτή για τη σύννομη παροχή υπηρεσιών.

Συνεπώς, το υπό διαβούλευση σχέδιο νόμου θα πρέπει να λάβει υπόψη τις διατάξεις αυτού του νόμου, που διαμορφώνει συνολικά το πλαίσιο για την εποπτεία της αγοράς, ενώ πολλά από τα σημεία, που επιχειρείται να ρυθμιστούν με το σχέδιο νόμου, ρυθμίζονται ήδη από τον υπάρχοντα νόμο και τις σχετικές κατευθυντήριες οδηγίες, που έχουν επικυρωθεί από την ομάδα εργασίας και την εποπτεία.

Υπάρχει μεγάλη επικάλυψη αρμοδιοτήτων που δυσχεραίνει το έργο του ελέγχου της αγοράς. Πιστεύω, λοιπόν, ότι πρέπει να συμπεριληφθούν οι συγκεκριμένες παρατηρήσεις στο υπό συζήτηση νομοσχέδιο για την αποτελεσματικότερη λειτουργία των υπηρεσιών μας και τον έλεγχο της αγοράς και την αποφυγή επικαλύψεων που δυσχεραίνουν τη λειτουργία τους. Ευχαριστούμε πολύ για την πρόσκληση και τη δυνατότητα παρέμβασης που μας δώσατε, για να εκφράσουμε τις απόψεις μας για το υπό συζήτηση νομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Πρόεδρε, σας ευχαριστούμε. Πραγματικά, με χαρά άκουσα ότι θα είστε στην πρώτη γραμμή των ελέγχων και με πολύ μεγαλύτερη χαρά άκουσα ότι παλεύετε για την αναβάθμιση του Υπουργείου, κάτι που με πίκρα πρέπει να πω ότι εγώ δεν το διαπίστωσα το 2007-2009, όταν ήμουν εκεί, και χαίρομαι που το κλίμα είναι διαφορετικό πια και είστε στην πρώτη γραμμή. Τότε εκλιπαρούσα τους υπαλλήλους να βγουν για τους ελέγχους, αλλά στο όνομα πολιτικών σκοπιμοτήτων θυσιάζαμε την προστασία του καταναλωτή και χαίρομαι, πραγματικά, για την προσέγγισή σας. Καλοτυχίζω τον κ. Παπαθανάση, που επικρατεί αυτό το κλίμα στο Υπουργείο.

Θα συνεχίσουμε με τον κ. Βασίλειο Ζουμπουρλή,Πρόεδρο του Συλλόγου Προσωπικού του Εθνικού Ιδρύματος Ερευνών. Έχετε τον λόγο για πέντε λεπτά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Βολουδάκης Μανούσος-Κωνσταντίνος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Λοβέρδος Ιωάννης - Μιχαήλ, Μπουκώρος Χρήστος, Μπουτσικάκης Χριστόφορος –Εμμανουήλ, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Δούνια Παναγιώτα (Νόνη), Αποστόλου Ευάγγελος, Τζάκρη Θεοδώρα, Βαρεμένος Γεώργιος, Πέρκα Θεοπίστη (Πέτη), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΒΑΣΙΛΕΙΟΣ ΖΟΥΜΠΟΥΡΛΗΣ (Πρόεδρος του Συλλόγου Προσωπικού του Εθνικού Ιδρύματος Ερευνών):** Αξιότιμε κύριε Πρόεδρε, αξιότιμοι κύριοι Υπουργοί, αξιότιμοι κυρίες και κύριοι Βουλευτές, ως Πρόεδρος του Συλλόγου Προσωπικού του Εθνικού Ιδρύματος Ερευνών, αλλά και με την ιδιότητά μου ως Διευθυντής Ερευνών στη Μοριακή Βιολογία του καρκίνου εκφράζω την ικανοποίησή μας για την υπό συζήτηση τροπολογία του άρθρου 54 που αφορά τη βιβλιοθήκη του Εθνικού Ιδρύματος Ερευνών (ΕΙΕ). Πρωτίστως ενδιαφερόμαστε για το προσωπικό που εργάζεται στη βιβλιοθήκη πλέον των 30 ετών. Η βιβλιοθήκη, που για χρόνια βρίσκεται σε παρακμή, ήρθε ο καιρός να φανεί αντάξια του ονόματός της «Κ. Θ. Δημαράς» και αυτό θα πραγματοποιηθεί μόνο εάν εκφραστεί με σαφήνεια στην παρούσα τροπολογία η μεταφορά του προσωπικού από το νέο ΕΚΤ στο Εθνικό Ίδρυμα Ερευνών, που, ήδη, έχει εκδηλώσει την επιθυμία του. Το παραπάνω θα εξασφαλιστεί αν προστεθούν στην παράγραφο 18 τα εδάφια γ και δ ως ………. της διαθήκης. Ήδη έχουμε στείλει αυτό το υπόμνημα με email. Πιο συγκεκριμένα, για την βιβλιοθήκη θα πρέπει στην παράγραφο 18 το γ να λέει ότι είναι υπεύθυνη για την εξασφάλιση ροής επιστημονικών πληροφοριών στους ερευνητές των Ινστιτούτων του Εθνικού Ιδρύματος Ερευνών για την υποστήριξη ερευνητικών δράσεών τους και τη διάδοση των ερευνητικών αποτελεσμάτων τους σύμφωνα με τις αρχές της ανοικτής επιστήμης. Για τον σκοπό αυτό συνεργάζεται στενά με όμορες βιβλιοθήκες ακαδημαϊκών και ερευνητικών φορέων. Παρακολούθηση της υποχρεωτικής κατάθεσης και ενημέρωσης του καταλόγου των έντυπων διδακτορικών διατριβών του Εθνικού Αρχείου Διδακτικών Διατριβών, που συγκροτεί το ΕΚΤ, φιλοξενία και διάθεση του έντυπου αρχείου προς εξυπηρέτηση των χρηστών της βιβλιοθήκης. Οι δράσεις αυτές θέλουμε να τονίσουμε δεν έρχονται σε αντίθεση με την ……………..

Θα θέλαμε να επεξηγήσουμε το εδάφιο 18δ. Η βιβλιοθήκη του Εθνικού Ιδρύματος Ερευνών φιλοξενεί στους χώρους της έναν συνεχώς αυξανόμενο αριθμό έντυπων διδακτορικών διατριβών πάνω από 45.000 τόμων και, ταυτόχρονα, εξυπηρετεί ενδιαφερόμενους χρήστες που αναζητούν το έντυπο αντίγραφο των διατριβών εκείνων, που απλά η διάθεσή τους δεν είναι δυνατή σε ποσοστό 35% των διδακτορικών διατριβών, που κατατίθενται ετησίως, υλικό που δεν δανείζεται ούτε αναπαράγεται.

Η διάθεσή τους από μία βιβλιοθήκη στο κέντρο της Αθήνας αποτελεί μεγάλη εξυπηρέτηση για την επιστημονική και εκπαιδευτική κοινότητα. Η βιβλιοθήκη παρακολουθεί τη συγκομιδή διδακτορικών διατριβών, υποστηρίζοντας τους διδάκτορες και τις γραμματείες των ΑΕI κατά την κατάθεση της έντυπης μορφής των διδακτορικών διατριβών και ενημερώνει το Σύστημα Διαχείρισης Ηλεκτρονικής Κατάθεσης του Εθνικού Κέντρου Τεκμηρίωσης. Το Εθνικό Κέντρο Τεκμηρίωσης έχει την ευθύνη της ανάπτυξης και λειτουργίας της ψηφιακής πλατφόρμας, στην οποία γίνεται η ηλεκτρονική κατάθεση των διδακτορικών διατριβών και προωθείται για τη διαδικτυακή διάθεση και αναζήτηση του περιεχομένου που …………. Καταλήγοντας, θα θέλαμε στην παράγραφο 19 να προστεθεί ότι το προσωπικό με συμβάσεις εργασίας αορίστου χρόνου, που υπηρετούν σε βιβλιοθήκες σε αυτό το σημείο να προστεθεί η πρόταση «κατά τη δημοσίευση του άρθρου 59 του ν. 4623/2019, που, συνεχίζει, που περιγράφεται στο άρθρο 18 του παρόντος, που έχει μεταφερθεί στο ΕΚΤ, μπορεί να μεταφέρεται εκ νέου στο ΙΕΚ. Επίσης, στο ίδιο άρθρο, που αναφέρεται ότι τα άτομα, τα οποία έχουν επιθυμία να κάνουν αιτήσεις και τις αιτήσεις της απευθύνουν στο ΕΚΤ και σε συνέχεια κοινοποιείται και στο ΙΕΚ, αυτό να είναι δεσμευτικό ως εκτέλεση και για τους δύο φορείς. Θα ήθελα να σας ευχαριστήσω για την πρόσκληση και θα θέλαμε, πραγματικά, να πάρετε υπόψη σας αυτές τις προτάσεις που κάνει ο Σύλλογός μας, που για ένα χρόνο με ευγένεια αντιμετωπίζει το θέμα που προέκυψε και πιστεύουμε ότι θα υπάρξει μια καλή συνεργασία με το νέο ΕΚΤ, που και η βιβλιοθήκη μας θα λειτουργήσει καλύτερα και το ΕΚΤ με τον νέο του ρόλο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν συνεχίσουμε να πω, κυρίες και κύριοι συνάδελφοι, ότι η β’ ανάγνωση, δηλαδή η τέταρτη συνεδρίαση του νομοσχεδίου που συζητάμε σήμερα, θα γίνει τη Δευτέρα στις 15.00’, εδώ, στην αίθουσα της Γερουσίας.

Τον λόγο έχει ο κ. Καραντώνης.

**ΓΕΩΡΓΙΟΣ ΚΑΡΑΝΤΩΝΗΣ (Γραμματέας της Ένωσης Εταιριών Επιχειρηματικών Κεφαλαίων):** Σας ευχαριστώ πολύ. Η Ένωσή μας εκπροσωπεί τις εταιρείες που διαχειρίζονται επιχειρηματικά κεφάλαια και επενδύουν σε εταιρείες, που με τα κεφάλαια αυτά φιλοδοξούν να αναπτύξουν τις δραστηριότητές τους. Η δραστηριότητα των εταιρειών - μελών μας χωρίζεται σε δύο κατηγορίες, στα μέλη μας, τα οποία απευθύνονται σε εταιρείες που βρίσκονται σε αρχικό στάδιο της λειτουργίας τους και χαρακτηρίζονται από υψηλή καινοτομία και εισαγωγή και χρήση νέων τεχνολογιών στην επίτευξη των επιχειρηματικών τους στόχων και σε εταιρείες που, αυτό που είναι ενδεχομένως γνωστό σε πολλούς από τους παρευρισκόμενους, είναι πιο κοντά σε αυτό που λέμε Private equity και απευθύνονται σε εταιρείες, οι οποίες είναι μεγάλες, εγκαθιδρυμένες στην αγορά, αναζητούν κεφάλαια, προκειμένου να αναπτυχθούν σε νέες αγορές και να κάνουν ακόμα μεγαλύτερη τη δραστηριότητά τους.

Θέλουμε, καταρχάς, να ευχαριστήσουμε πάρα πολύ για την πρόσκληση. Βρισκόμαστε εδώ για να χαιρετήσουμε στο σύνολό του το νομοσχέδιο, αλλά, κυρίως, να ασχοληθούμε με τις διατάξεις που σχετίζονται με την έρευνα και την καινοτομία, που αφορά το κομμάτι, όπως είπα, των εταιρειών των μελών μας που ασχολούνται με αυτό που λέμε startups καινοτομίας και μέσα σε αυτό το νομοσχέδιο βλέπουμε δύο άρθρα, που, κατ’ εξοχήν, έρχονται να στηρίξουν τη δράση μας. Πρώτα από όλα, αναφέρομαι στο άρθρο 49, που έρχεται να συμπληρώσει ένα κενό που υπήρχε στη χώρα μας και να δώσει κίνητρα σε ιδιώτες επενδυτές να αναλάβουν ρίσκο και να χρηματοδοτήσουν εταιρείες, οι οποίες στήνονται γύρω από μία καινοτόμο επιχειρηματική ιδέα και γύρω από τις νέες τεχνολογίες.

Αυτό είναι πραγματικότητα, επειδή εμείς στο πλαίσιο της δραστηριότητάς μας ταξιδεύουμε πολύ, βρισκόμαστε πολύ κοντά στους συναδέλφους των άλλων ευρωπαϊκών χωρών. Το έχουμε δει να λειτουργεί με επιτυχία σε πολλές ευρωπαϊκές χώρες και ήταν κάτι που έλειπε από τη δικιά μας την αγορά. Γι’ αυτό με μεγάλη χαρά βλέπουμε αυτήν την πρωτοβουλία του Υπουργείου και του αρμόδιου Υφυπουργού, που νομίζουμε ότι θα δώσει τη δυνατότητα να επιταχυνθούν οι ρυθμοί δημιουργίας δυναμικών νέων επιχειρήσεων και, μάλιστα, θα τους επιτρέψει να φτάσουν στο σημείο, με τα κεφάλαια των ιδιωτών, να είναι έτοιμες για να τους δούνε και να τους αξιολογήσουν με τα συγκεκριμένα κριτήρια, που εμείς οι επαγγελματίες είμαστε υποχρεωμένοι να ακολουθήσουμε, που είναι πολύ δύσκολο να εφαρμοστούν σε εταιρείες, που ακόμα, πολλές φορές, δεν έχουν ιδρυθεί. Οπότε είναι το απαραίτητο προηγούμενο βήμα πριν έρθουν στα δικά μας τα επενδυτικά κεφάλαια, για να μπορέσουμε να προχωρήσουμε. Άρα, αυτό είναι μια θετική πρωτοβουλία και νομίζουμε ότι είναι εναρμονισμένη με τον μέσο όρο με το τι έχουμε δει να ισχύει και σε άλλες ευρωπαϊκές χώρες.

Επίσης, βλέπουμε και χαιρετίζουμε στο άρθρο 47 τη δημιουργία του Εθνικού Μητρώου Νεοφυών Επιχειρήσεων. Έρχεται να καλύψει μια πραγματική ανάγκη, γιατί στο παρελθόν πολλές φορές έχουμε προσπαθήσει και εμείς να ζητήσουμε μία ευνοϊκότερη μεταχείριση των startups, γιατί, όπως όλοι γνωρίζουμε, μετά την κρίση των τελευταίων ετών υπάρχει σημαντική επιβάρυνση στο κόστος λειτουργίας μιας επιχείρησης στην Ελλάδα, άρα, θέλουμε να υπάρξει μια ελάφρυνση για τα startups, θέλουμε να καταστεί η χώρα μας πιο ανταγωνιστική, για να μπορέσουμε και να φέρουμε Έλληνες του εξωτερικού πίσω, όπως, ήδη, αναφέρθηκε από προηγούμενο ομιλητή, αλλά και να προσελκύσουμε νέους ευρωπαίους να έρθουν στη χώρα μας και να κάνουν εδώ την επιχειρηματική τους δραστηριότητα και πάντοτε σε αυτήν την προσπάθεια και σε αυτές τις συζητήσεις είχαμε το πρόβλημα ότι δεν μπορούμε να ξέρουμε πόσα είναι αυτά τα startups και ποια θα είναι, πραγματικά, η επίπτωση και η επιβάρυνση στο τα οικονομικά της χώρας μας από ένα ενδεχόμενο τέτοιο μέτρο. Αυτή τη στιγμή, δημιουργείται αυτό το εργαλείο, το οποίο θα μας επιτρέπει να υπάρχει μια καταγραφή και να μπορούμε να κάνουμε πολύ γρήγορα ασκήσεις και να βλέπουμε πραγματικά ποιο θα είναι το κόστος και ποιο το προσδοκώμενο όφελος από κάποια μελλοντική πρωτοβουλία.

Θέλω, βέβαια, να τονίσω ότι περιμένουμε να υπάρχει μία αποτελεσματική λειτουργία, πέρα από την αρχή, πρέπει και αυτό να υπάρχει, να λειτουργήσει με έναν αποτελεσματικό τρόπο, χωρίς να δημιουργεί καθυστερήσεις και χωρίς να δημιουργήσει και υπερβολικές προσδοκίες, γιατί η ανάπτυξη των καινοτομικών επιχειρήσεων είναι κάτι, το οποίο πρέπει να γίνεται με όρους και συνθήκες αγοράς, για να επιτυγχάνεται η ανταγωνιστικότητά τους και να μην φτιάξουμε εταιρείες που θα εγγράφονται στο Μητρώο και θα περιμένουν απλώς και μόνο να δούνε ποια είναι τα κίνητρα που θα έρχονται. Βέβαια, οι εταιρείες πρέπει να εγγράφονται και πρέπει να διαγράφονται, γιατί τα startups είναι μια φάση στην εξέλιξη μιας επιχείρησης. Δεν είναι ένας τύπος επιχείρησης και πρέπει για ένα ορισμένο χρονικό διάστημα να υποστηριχθούν. Αυτά που είναι και μπορούν να προχωρήσουν, πλέον να προχωρούν με τους όρους της αγοράς, αυτά που δεν μπορούν να προχωρήσουν να παύουν να λειτουργούν και το δυναμικό να κατευθύνεται σε άλλες δραστηριότητες.

Τέλος, πολύ γρήγορα, να μην καταχραστώ τον χρόνο σας, βλέπουμε θετικό, σαφέστατα, το άρθρο 46. Σαφώς η μικρομεσαία επιχειρηματικότητα, που αποτελεί τη ραχοκοκαλιά της ελληνικής οικονομίας θέλει κίνητρα για να βάλει περισσότερες νέες τεχνολογίες και περισσότερη καινοτομία μέσα στη λειτουργία της. Πρέπει η χώρα μας να ξαναποκτήσει τον δυναμισμό που είχε μερικές δεκαετίες παλαιότερα στην ευρύτερη περιοχή, όσον αφορά την επιχειρηματική δραστηριότητα που βασίζεται σε νέες τεχνολογίες, άρα, αυτό είναι κάτι πολύ θετικό.

Επίσης, είχα την ευκαιρία να ακούσω και τις προτάσεις του ΣΕΒ, σχετικά με τον αναπτυξιακό νόμο που στην ανάγνωσή τους μου φάνηκαν πάρα πολύ θετικές και θα ήθελα και από τη μεριά τη δικιά μας να τις υποστηρίξουμε. Αυτά ως πρώτη τοποθέτηση και θα παραμείνω όσο μπορέσω, αν τυχόν ζητηθούν κάποιες διευκρινίσεις και οποιαδήποτε περαιτέρω πληροφορία. Σας ευχαριστώ και πάλι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Συνεχίζουμε με την κυρία Μαρία Μακριδάκη.

**ΜΑΡΙΑ ΜΑΚΡΙΔΑΚΗ (Πρόεδρος της Ένωσης Σηματούχων Εταιρειών (ΕΣΗΜΕΤ))**: Με τη σειρά μου, θα ήθελα να καλωσορίσω αυτή τη νομοθετική πρωτοβουλία, που έχει να κάνει με το παρεμπόριο, που είναι μια πληγή για εμάς τους νόμιμους παραγωγούς των προϊόντων αυτών.

Πρέπει να υποστηρίξουμε τη δημιουργία της ΔΙΜΕΑ, του νέου αυτού σώματος με κάθε δυνατό μέσο. Συμφωνώ απόλυτα με τον κ. Μαστροκώστα για τα άρθρα, στα οποία έχει τοποθετηθεί.

 Θέλουμε κι εμείς να υπάρχει μια προθεσμία για την κατάθεση της Έκθεσης Τεχνικού Ελέγχου εκ μέρους του πραγματογνώμονα ή του δικαιούχου, η οποία να είναι 10 μέρες, όπως είναι τώρα. Δεν έχω να προσθέσω κάτι άλλο. Θα καταθέσουμε υπόμνημα με τις θέσεις μας.

Μία από αυτές είναι ο ορισμός του μεσεγγυούχου να μην είναι ο προσβολέας, αλλά να είναι ο εκπρόσωπος της τελωνειακής παρέμβασης, όπως αυτός ορίζεται μέσα σε αυτή.

Για ακόμα μία φορά σας ευχαριστώ πάρα πολύ. Ευχαριστώ πάρα πολύ και τον κ. Σταμπουλίδη και τον Υπουργό για το έργο που κάνουν και είμαστε δίπλα σε αυτή τη νέα πρωτοβουλία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Μίλτος Κολλάτος.

**ΜΙΛΤΟΣ ΚΟΛΛΑΤΟΣ (Μέλος της Ομοσπονδίας Βιοτεχνών Εγκαταστατών – Συντηρητών Ανελκυστήρων (ΠΟΒΕΣΑ))**:

Κύριε Πρόεδρε, κύριοι Υπουργοί, κύριοι Βουλευτές, ευχαριστούμε, καταρχήν, για την πρόσκληση. Σχετικά με το επίμαχο άρθρο 30, που αφορά την ομοσπονδία μας, θέλω να πω ότι ήταν πάγιο αίτημα της ομοσπονδίας μας η ίδρυση Ενιαίου Μητρώου Ανελκυστήρων για την καταγραφή των ανελκυστήρων. Αυτό τονίστηκε στη συνάντηση που είχαμε στις 1/7 με τον Διευθυντή του Υπουργείου Ψηφιακής Διακυβέρνησης, τον κ. Χαμπίδη. Το λύσαμε αυτό και, επίσης, λάβαμε τη διαβεβαίωση ότι το άρθρο θα νομοθετεί μόνο το Μητρώο και δεν θα μπαίνει σε νομοθετικό περιεχόμενο, που αποτελεί αντικείμενο της Κοινής Υπουργικής Απόφασης, που διέπει τους ανελκυστήρες.

Θέλω να γνωρίσω στην ομήγυρη, για όσους δεν γνωρίζουν, ότι τη στιγμή που μιλάμε υπάρχει μία Επιτροπή στο Υπουργείο Ανάπτυξης, μια ομάδα εργασίας, η οποία δουλεύει τη νέα Κοινή Υπουργική Απόφαση και έχει καταληκτική ημερομηνία μέχρι τις 28/2/2021, όπου εκεί καθορίζεται όλο το νομοθετικό πλαίσιο, που διέπει περιοδικούς ελέγχους, καταχώρηση ανελκυστήρων, τα πάντα. Άρα, θεωρούμε ότι είναι περιττό, στο άρθρο 30, να αναφερθεί οτιδήποτε άλλο που αποτελεί περιεχόμενο της ΚΥΑ, εκτός από την ίδρυση του Ενιαίου Μητρώου Ανελκυστήρων, διότι μόνο σύγχυση θα προκαλέσει. Επίσης, έχω μια παρατήρηση και για το άρθρο 24, που αφορά τον Φορέα Πιστοποίησης από το Τεχνικό Επιμελητήριο. Θέλω να πω ότι το επάγγελμά μας είναι αδειοδοτημένο, δομημένο και στεγασμένο. Δεν μπορώ να καταλάβω ποια έννοια έχει να πιστοποιηθεί κάποιος, ο οποίος έχει πάρει άδεια από το ελληνικό κράτος με εξετάσεις, με όλη τη διαδικασία, που συνεπάγεται.

 Επίσης, αυτό που κάναμε με τους εργαζόμενους, ότι δεν υπογράψαμε τη συλλογική σύμβαση εργασίας, αναφέρουμε μέσα στη συλλογική σύμβαση εργασίας ότι θέλουμε να δημιουργήσουμε Ενιαίο Φορέα Πιστοποίησης, που να πιστοποιεί το επάγγελμά μας.

 Ένα τελευταίο σημείο, που θέλω να θίξω, είναι ότι θα καταλάβαινα αν το επιμελητήριο ή τα επιμελητήρια που ανήκουμε είναι ενεργά σε έναν άλλο φορέα πιστοποίησης. Αυτό που δεν καταλαβαίνω είναι πώς μπορεί να πιστοποιήσει ένα ξένο κομμάτι, το ΤΕΕ ας πούμε, όλα τα τεχνικά επαγγέλματα. Ευχαριστώ για τον χρόνο σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ψύκος.

 **ΔΗΜΗΤΡΙΟΣ ΨΥΚΟΣ (Πρόεδρος του Συνδικάτου Μικροπωλητών Ελλάδας):** Ευχαριστούμε τόσο εσάς όσο και τον Υφυπουργό, τον κ. Παπαθανάση, τον Γενικό Γραμματέα Εμπορίου και τους παριστάμενους εκεί Βουλευτές. Θα θέλαμε να αναφέρουμε ότι είμαστε ένας φορέας, ο οποίος ασχολείται αποκλειστικά και μόνο με το υπαίθριο εμπόριο, ………………………….... Αυτό σημαίνει ότι η δραστηριότητα μας είναι αποκλειστικά και μόνο σε υπαίθριες αγορές.

Στις υπαίθριες αγορές δεν ασκούμαστε μόνο εμείς, αλλά και μέλη των εμπορικών συλλόγων, τα οποία είναι για μας άτομα της διπλανής πόρτας. Παρατηρείται σε πολλά δελτία τύπων, τόσο από τον Πρόεδρο του Εμπορικού Συλλόγου της Αθήνας, όπως και άλλους εμπορικούς συλλόγους, ότι εμείς είμαστε μάστιγα και κινούμαστε στο παρεμπόριο. Με όλα αυτά, όπως γνωρίζετε, υπάρχουν δεκάδες υπομνήματα, τα οποία έχουν αποσταλεί από τον φορέα μας και από τη νομική υποστήριξή μας προς το αρμόδιο τμήμα του Υπουργείου Ανάπτυξης και Επενδύσεων, σχετικά με την πάταξη του παρεμπορίου.

 Έχω καταθέσει 4 υπομνήματα, είμαστε πάρα πολύ ευχαριστημένοι και πιστεύουμε ότι το συγκεκριμένο νομοσχέδιο κινείται σε μια θετική πλευρά και παρουσιάζεται ως μία και μόνη δομή και αυτό είναι πάρα πολύ καλό, ως γεγονός, γιατί θα μπορούν, αυτομάτως, οι ελεγκτικοί μηχανισμοί, όπου, επιπλέον, έχουν μπει σε αυτούς και η δημοτική αστυνομία του εκάστοτε δήμου, να μπορούν γρήγορα και άμεσα να δράσουν στην καταστολή του συγκεκριμένου θέματος.

 Το παρεμπόριο είναι μια μάστιγα, τόσο για την ελληνική οικονομία όσο και για εμάς που ασκούμε υπαίθριο εμπόριο. Έχουμε προβεί σε καταγγελίες επί σειρά ετών. Βλέπουμε ότι στις παρυφές των εμποροπανηγύρεων, μέχρι πριν 4 - 5 μήνες, υπήρχαν πάρα πολλοί παρέμποροι, οι οποίοι δραστηριοποιούνταν στις παρυφές, με αποτέλεσμα να χάνει πάρα πολλά λεφτά, δισεκατομμύρια ευρώ η ελληνική οικονομία, κάτι το οποίο το έχουμε θίξει και βλέπουμε το συγκεκριμένο, με τη νέα ονομασία ως ΔΙΜΕΑ, να κινείται σε ένα πολύ καλό πλαίσιο, αλλά, όσον αφορά τα άρθρα σχετικά με τα πρόστιμα πιστεύουμε ότι είναι πάρα πολύ χαμηλά. Θα έπρεπε ο νομοθέτης, πρώτον, να προβλέψει άμεσα την κατάσχεση του επιβατικού οχήματος, με το οποίο διακινεί τα εμπορεύματα, και δεύτερον και βασικότερο, σε περίπτωση αλλοδαπού να γίνει άμεσα απέλαση από το ελληνικό κράτος.

 Είναι κάποιες προτάσεις, τις οποίες έχουμε υποβάλει και στον Γενικό Γραμματέα, τον κ. Παναγιώτη Σταμπουλίδη, ο οποίος βλέπω ότι είναι εκεί, παρών, στη Βουλή. Επιπλέον, θα θέλαμε να θίξουμε ότι παρατηρείται σε πολλές Επιτροπές, όπως αναφέρει το νομοσχέδιο, καθώς βάζουν διάφορους υπηρεσιακούς παράγοντες, πιστεύουμε εμείς, επειδή είμαστε άμεσα εμπλεκόμενοι και άμεσα ενδιαφερόμενοι με το συγκεκριμένο θέμα του παρεμπορίου, ότι θα έπρεπε να υπάρχει κάποιος νόμιμος εκπρόσωπος του φορέα μας στη συγκεκριμένη Επιτροπή, γιατί μπορούμε έτσι να προλάβουμε και να καταστείλουμε άμεσα την άσκηση του παρεμπορίου.

 Σαφέστατα, το παρεμπόριο δεν ξεκινά από εκεί, η διακίνηση φαίνεται από τις τελωνειακές αρχές. Γνωρίζουμε τις επισκέψεις που έχουν κάνει, τόσο ο Υφυπουργός όσο και Γενικός Γραμματέας στα σύνορά μας, στους τελωνειακούς ελέγχους κατ’ επανάληψη. Από εκεί ξεκινάει το θέμα και εκεί πρέπει να παταχθεί, καταρχάς, το παρεμπόριο.

Πρέπει με τους αυστηρούς ελέγχους που κάνει το Υπουργείο Ανάπτυξης και Επενδύσεων - και καλά κάνει και πρέπει να εντατικοποιηθούν - έχει παρατηρηθεί μια αύξηση της τάξης του 45% στο παρεμπόριο, το οποίο γίνεται ηλεκτρονικά. Αυτό πρέπει να το προσέξει ιδιαίτερα το Υπουργείο, πιθανόν πρέπει να τοποθετήσει άλλες δύο-τρεις παραμέτρους, σχετικά με το ηλεκτρονικό παρεμπόριο, το οποίο είναι η αυριανή μάστιγα, διότι, καλώς ή κακώς, όλοι εκεί ασχολούνται διαδικτυακά με τη διακίνηση προϊόντων. Επιπλέον, όπως ανέφερα προηγουμένως, η αύξηση του παρεμπορίου συνιστά τη μείωση, τη συρρίκνωση του εισοδήματος των ελευθέρων επαγγελματιών, είτε αυτοί είναι καταστηματάρχες είτε είναι υπαίθριοι έμποροι.

Όλοι διατηρούμε τα ίδια βιβλία εσόδων - εξόδων, τις ίδιες ταμειακές, τους ίδιους ασφαλιστικούς φορείς, είμαστε συνάδελφοι, διακινούμε τα ίδια προϊόντα, είμαστε μάχιμοι και είμαστε σύμμαχοι στο Υπουργείο Ανάπτυξης και Επενδύσεων για την πάταξη του παρεμπορίου. Έχουμε υποβάλει σχετικά υπομνήματα, επιφυλασσόμαστε με νέο υπόμνημα, το οποίο θα υποβάλουμε, τόσο στη Γενική Γραμματεία όσο και στο Υπουργείο Ανάπτυξης και Επενδύσεων, σχετικά με τις διατάξεις του επερχόμενου νόμου. Ευχαριστούμε πάρα πολύ για την πρόσκληση. Είμαστε στη διάθεσή σας. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστώ, κύριε Πρόεδρε, για την κατάθεση των απόψεών σας και το ότι ανταποκριθήκατε στην πρόσκλησή μας, ακούσαμε με προσοχή ότι είπατε και εσείς και οι υπόλοιποι εκπρόσωποι. Στο σημείο αυτό, κυρίες και κύριοι συνάδελφοι, ολοκληρώθηκε η κατάθεση των απόψεων των εκπροσώπων των φορέων. Διαπιστώσαμε όλοι ότι ήταν και σύντομη και σαφέστατη. Παρόλα αυτά, αν υπάρχουν κάποιες διευκρινιστικές ερωτήσεις ή οτιδήποτε άλλο, έχετε τη δυνατότητα να το κάνουμε και να ερωτηθούν, για να κάνουμε ένα δεύτερο κύκλο και να κλείσουμε.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):**. Κύριε Πρόεδρε, πριν ξεκινήσουμε τις ερωτήσεις, θεωρώ πολύ σημαντικό το ότι δεν ακούσαμε τον κ. Αναστασόπουλο. Δεν ήταν παρών; Δεν συνδέθηκε καθόλου; Δεν δέχτηκε να έρθει; Δεν συνδέθηκε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**  Εγώ τον εκφώνησα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Δεν είχαμε τεχνικό πρόβλημα, απλώς δεν συνδέθηκε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**  Εμείς δεν έχουμε πρόβλημα ή έχουμε για όλους ή δεν έχουμε για κανέναν. Όποιος δεν συνδέθηκε, προφανώς ή δεν ήθελε ή είχε πρόβλημα ο ίδιος. Και τώρα μπορώ να τον εκφωνήσω. Ο κ. Ανδρέας Αναστασόπουλος, Πρόεδρος του Πανελληνίου Συλλόγου Μονίμων και Αορίστου Χρόνου Υπαλλήλων του Υπουργείου Ανάπτυξης, είναι στη γραμμή; Το είπαμε και νωρίτερα, κύριε Κατρίνη. Όσοι προτάθηκαν, εκλήθησαν όλοι και, από ό,τι βλέπω, σχεδόν το σύνολο ανταποκρίθηκε, για να είμαστε ειλικρινείς. Θέλει κάποιος τον λόγο για ερωτήσεις; Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Κύριε Πρόεδρε, σας ευχαριστώ. Αν και είχα δώσει στη λίστα των φορέων, που πρότεινα να έρθουν σε αυτή τη συζήτηση στην ακρόαση φορέων, δεν παραστάθηκαν, κύριε Πρόεδρε, και δεν ξέρω αν έγινε, επειδή δεν κλήθηκαν οι υπηρεσίες του Υπουργείου Οικονομικών, δηλαδή και από το πρώην ΣΔΟΕ και από την ΑΑΔΕ. Και το λέω, γιατί αυτές οι υπηρεσίες συμμετέχουμε ενεργά στους ελέγχους και θέλω να ξέρω την άποψή τους.

Θα συνεχίσω με αυτούς που παραβρέθηκαν, σήμερα, ξεκινώντας από τον εκπρόσωπο της ΠΟΑΣΥ, τον κ. Γερακαράκο. Θέλω να τον ρωτήσω αν οι εκπρόσωποι των υπαλλήλων πάντα διαμαρτύρονταν για την ανάθεση πέραν των αστυνομικών αντικειμένων, δηλαδή αρμοδιοτήτων σε αστυνομικούς. Τώρα τι άποψη έχουν οι εκπρόσωποι της ΠΟΑΣΥ, γενικά η Ομοσπονδία, για την ανάθεση νέων αρμοδιοτήτων και την απόσπαση κρίσιμου αριθμού στο Υπουργείο Ανάπτυξης; Ποια είναι η άποψή τους για τη διεκπεραίωση εκκρεμών υποθέσεων στις αστυνομικές υπηρεσίες και μήπως θα ήταν πιο χρήσιμη - λέω εγώ τώρα - και αποδοτική μια προγραμματική συμφωνία και συνεργασία με τον φορέα της αστυνομίας; Το ίδιο ισχύει και για το λιμενικό. Δεν υπήρχαν τρεις εκπρόσωποί του Λιμενικής Υπηρεσίας, κύριε Πρόεδρε, αν και τους πρότεινα επίσης, ώστε να υπάρξει και συντονισμός και υποστήριξη των δράσεων σε ολόκληρη τη χώρα και να μην δημιουργούνται εμπλοκές στην αμεσότητα και αποτελεσματικότητα των δράσεων, πολλώ δε μάλλον, γιατί είδα ότι το κύριο αίτημα, που έθεσε ο κύριος Γερακαράκος, ήταν το πρόσθετο επιμίσθιο που ζήτησε για τους αστυνομικούς υπαλλήλους, οι οποίοι συμμετέχουν στα μεικτά κλιμάκια.

Επίσης, θα ήθελα να ρωτήσω ξεκινώντας από τους συλλόγους των εργαζομένων. Τώρα έχουν ομογενοποιηθεί οι Σύλλογοι της πρώην Γενικής Γραμματείας Εμπορίου και της Γενικής Γραμματείας Βιομηχανίας, που παραστάθηκαν. Επίσης, δεν παραστάθηκαν, κύριε Πρόεδρε, εκπρόσωποι του Υπουργείου Αγροτικής Ανάπτυξης και Τροφίμων. Αρνήθηκαν να παραστούν; Δεν κλήθηκαν; Είναι χωριστός σύλλογος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν το ξέρω. Εγώ δεν το έχω σημειωμένο.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Δεν συμμετείχαν στη διαβούλευση και δεν τους βλέπω μεταξύ αυτών.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν τους έχω ούτε εγώ στη λίστα.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Το ζήτησα εγώ να παραστούν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Αν ήταν στη λίστα τη δική σας, προφανώς, εφόσον είχαμε email ή τηλέφωνο, θα έγινε επικοινωνία.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Ήταν στη δική μου λίστα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τώρα, αν δε μας απάντησαν, προφανώς, και εμείς δεν τους καταγράψαμε.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Ας μας δώσουν ένα υπόμνημα, αν είναι από αυτούς που, εν πάση περιπτώσει, δεν μπορούν να συμμετέχουν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Αν κάποιος φορέας μάς ακούει αυτή την ώρα, που για οποιοδήποτε λόγο δεν ήρθε, μπορεί και έχει χρόνο ακόμη να μας στείλει ένα υπόμνημα με τις απόψεις του.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Θέλω, επομένως, να ρωτήσω όλους αυτούς τους εκπροσώπους των συλλόγων εργαζομένων των υπουργείων, πώς αντιμετωπίζουν την ίδρυση της νέας υπηρεσίας, που θα έχει έναν αστυνομικό χαρακτήρα και πώς βλέπουν το επίπεδο της συνεργασίας; Μήπως μειώνεται το κύρος των Υπηρεσιών της Γενικής Γραμματείας Εμπορίου και υποβαθμίζεται ο ρόλος των έμπειρων υπαλλήλων ελεγκτών; Μπορούν με το προτεινόμενο σχέδιο να ανταποκριθούν στις απαιτήσεις της εποχής και, μάλιστα, χωρίς να προβλέπονται συγκεκριμένα κίνητρα, δεδομένου ότι μιλάμε για εικοσιτετράωρη λειτουργία; Ποιο θα είναι το εργασιακό καθεστώς των εργαζομένων; Είναι και θέματα, κύριε Υπουργέ, που τα πρότεινα και κατά τη συζήτηση επί της αρχής και θα τα προτείνω στη συνέχεια και κατά τη συζήτηση των άρθρων.

Προς τον εκπρόσωπο της Γενικής Γραμματείας Βιομηχανίας, η ερώτηση είναι η ίδια και, επιπροσθέτως, θέλω να τον ρωτήσω τι γίνεται με τις ελεγκτικές αρμοδιότητες της Γενικής Γραμματείας Βιομηχανίας και, συγκεκριμένα, με τον έλεγχο των βιομηχανικών σημάτων κ.λπ.. Αν συνδεθούν, κάποια στιγμή, μαζί μας ή θέλουν να απαντήσουν οι εκπρόσωποι του Υπουργείου Αγροτικής Ανάπτυξης και Τροφίμων, θέλω να τους ρωτήσω τι θα γίνει με τον ΕΦΕΤ, καθότι είναι το Εθνικό Κέντρο Αναφοράς για την Ευρωπαϊκή Ένωση. Ποιο το επίπεδο συνεργασίας, ειδικά με τις περιφερειακές υπηρεσίες, αλλά, κυρίως, με τις κεντρικές;

Προς τον εκπρόσωπο της ΕΝΠΕ, ο εκπρόσωπος της ΕΝΠΕ μας έστειλε υπόμνημα, ο κ. Αγοραστός, ή μίλησε, κύριε Πρόεδρε, επειδή δεν ήμουνα παρούσα; Ο κ. Αγοραστός και, γενικά, η Ένωση Περιφερειών Ελλάδας απέστειλε υπόμνημα ή συνδέθηκε στη διαδικασία, κύριε Πρόεδρε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Εκφωνήθηκε. Δεν συνδέθηκε μέχρι στιγμής. Δεν ξέρω, αν έχει στείλει υπόμνημα. Αν στείλει, θα το δώσουμε.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας)**: Αν συνδεθούνε, κάποια στιγμή, και παρακολουθήσουν τη διαδικασία, θέλω να τον ρωτήσω, μέχρι τώρα η Ένωση Περιφερειών συμμετείχαν με εκπρόσωπο, οι περιφερειακές υπηρεσίες. Τώρα συμφωνούν με την απομάκρυνσή τους από το κέντρο για την κατάργηση των αποφάσεων, που προσδιόριζε το επίπεδο και τα όρια συνεργασίας με τις κεντρικές υπηρεσίες; Τι θα γίνει, γενικά, με τις Διευθύνσεις Ανάπτυξης των περιφερειών; Ποιο θα είναι το επίπεδο της εργασίας από εδώ και πέρα; Το ίδιο και με την ΚΕΔΕ. Και αυτές συμμετείχαν με εκπρόσωπο, εννοώ δηλαδή οι δημοτικές υπηρεσίες. Τι θα γίνει με τη συνεργασία με τις κατά τόπους δημοτικές αστυνομίες, δεδομένου ότι είναι βασική η συμμετοχή τους και στους ελέγχους και στη διαχείριση των κατασχεμένων και ποιο θα είναι το επίπεδο της συνεργασίας;

Προς τον εκπρόσωπο της Κεντρικής Ένωσης Επιμελητηρίων Ελλάδος, δεν ξέρω αν ήρθε ο κ. Μίχαλος ή κάποιος άλλος. Μέχρι τώρα συμμετείχαν με εκπρόσωπο στο Κέντρο Συντονισμού. Έδιναν προτάσεις, παρείχαν πληροφόρηση για την παράνομη διακίνηση προϊόντων, μετέφεραν την εικόνα της αγοράς από όλη την επικράτεια και συμμετείχαν στη χάραξη στρατηγικής και σε στοχευμένες δράσεις. Τώρα, ποιο θα είναι το επίπεδο της συνεργασίας; Είναι δυνατόν να μη λαμβάνονται υπόψη οι φορείς στον τομέα της αγοράς; Η ίδια ερώτηση ισχύει και για τον εκπρόσωπο της ΕΣΕΕ και για τον εκπρόσωπο της ΓΣΕΒΕΕ και για τον εκπρόσωπο του Εμπορικού Συλλόγου Αθηνών.

Σε ό,τι αφορά τον κ. Στασινό, θέλω να τον ρωτήσω, πώς νομίζει ότι εξασφαλίζεται η διαφάνεια και, γενικά, η συμμετοχή και των υπόλοιπων κλάδων στη διαδικασία των πιστοποιήσεων; Μας είπε ο κ. Κολλάτος, ο οποίος εκπροσωπεί, ουσιαστικά, την Ομοσπονδία Συντηρητών Ανελκυστήρων, ότι θέλουν και οι ίδιοι να πιστοποιηθούν, κύριε Υπουργέ, και το ακούσατε και εσείς, από τον ΕΣΥΔ, ως φορέας πιστοποίησης για τους εκπροσώπους του κλάδου τους. Όπως είδατε, εξέφρασαν ενστάσεις για το αν το Τεχνικό Επιμελητήριο μπορεί να αποκαταστήσει όλες τις επαγγελματικές ενώσεις σε ό,τι αφορά την πιστοποίηση.

Επίσης, κύριε Στασινέ, πρέπει να δώσετε κάποιες απαντήσεις, γιατί πρέπει να δώσουν πάλι εξετάσεις, για παράδειγμα, οι μηχανικοί, ως Ενεργειακοί Επιθεωρητές, αφού έχουν δίπλωμα και μάστερ; Δεν έχετε την άποψη ότι οι εξετάσεις αυτές πιστοποίησης δημιουργούν πρόσθετο κόστος και περιορισμό του ανταγωνισμού και, άρα, δυσμενέστερες συνθήκες στους καταναλωτές και στους ίδιους τους μηχανικούς;

Θα ήθελα να ρωτήσω και τον κ. Κόλλια από το Οικονομικό Επιμελητήριο, αν επιθυμεί και το Οικονομικό Επιμελητήριο να πιστοποιηθεί από το ΕΣΥΔ, ως φορέας πιστοποίησης για κάποια τεχνικά επαγγέλματα.

Αυτές είναι σε γενικές γραμμές οι ερωτήσεις μου, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Καταρχάς, κύριε Πρόεδρε, θεωρώ ότι οι επισημάνσεις και από τους εκπροσώπους του ΣΕΒ, ότι χρειάζεται σαφέστερος προσδιορισμός των αρμοδιοτήτων και ότι, πιθανόν, θα δημιουργηθεί ένα πλαίσιο επικαλύψεων και συγχύσεων, νομίζω ότι θα πρέπει να προβληματίσει λίγο την πολιτική ηγεσία του Υπουργείου Ανάπτυξης, ώστε να προσπαθήσουν και στο πλαίσιο του νόμου, αλλά και όπου χρειάζονται υπουργικές αποφάσεις, να είναι λίγο πιο σαφείς οι αρμοδιότητες και οι οδηγίες.

 Τώρα, δύο ερωτήσεις. Θέλω να ρωτήσω τον Πρόεδρο του ΤΕΕ. Θέλω να μου επιβεβαιώσει, αν η διάταξη που περιλαμβάνεται στο παρόν σχέδιο νόμου προϋπήρχε σε νόμο του 2014 και, ουσιαστικά, επανέρχεται και για ποιο λόγο θεωρεί ότι όλα αυτά τα χρόνια δεν τέθηκε σε ισχύ ή ανεστάλη. Εάν υπήρχε κάποια πολιτική ή άλλη σκοπιμότητα πίσω από αυτό.

Δεύτερον. Θέλω να ρωτήσω τον Πρόεδρο των Εργαζομένων, τον κ. Τάσιο. Επειδή, όντως, εμφανίζεται και υπάρχει μία αυξημένη δραστηριότητα των ελεγκτικών αρχών το τελευταίο έτος - το ανέφερα χθες και στην ομιλία μου και πρέπει να είμαστε δίκαιοι στην αποτίμηση της προσπάθειας που έχει γίνει - αυτό, βεβαίως, δημιουργεί έναν εύλογο προβληματισμό, αφού είναι αυξημένη η ελεγκτική διαδικασία και έχουν πολλαπλασιαστεί οι έλεγχοι, παραβάσεις, τα πρόστιμα που έχουν επιβληθεί, ποιος είναι ο λόγος αναμόρφωσης όλων αυτών των αρχών;

Θέλω να τον ρωτήσω αν στα στοιχεία, τα οποία έχουν αναρτηθεί από το Υπουργείο Ανάπτυξης, σε σχέση με τους ελέγχους που έχουν γίνει και επειδή στην Αιτιολογική Έκθεση του Σχεδίου Νόμου μιλάει για δύο υπηρεσίες, που προκαλεί σύγχυση η συνύπαρξη και η συνλειτουργία τους, σε τι ποσοστό των ελέγχων αναφέρεται η διεύθυνση η μία, που συγχωνεύεται, και σε τι ποσοστό αναφέρεται το ΣΥΚΕΑΑΠ και αν, κατά την άποψή του, έχουν αυξηθεί, όντως, σε αποτελεσματικό επίπεδο οι έλεγχοι. Γιατί αν αυτό έχει γίνει, πραγματικά, εγώ το είπα και χθες, δεν κατανοώ τη σπουδή να φτιαχτεί μια καινούρια υπηρεσία άλλης δομής, που νομίζω ότι και ο ίδιος ο Πρόεδρος, το είπε στην τοποθέτηση των εργαζομένων, καταστρατηγεί κάθε έννοια διοικητικής διαδικασίας.

 Άρα, οι έλεγχοι οι αυξημένοι, που εμφανίζονται, αφορούν στη λειτουργία και των δύο υπηρεσιών ή αφορούν μόνο στη λειτουργία της Διεύθυνσης Ελέγχων και το ΣΥΚΕΑΑΠ, απλώς, συμπληρωματικά συμβάλλει σε αυτό; Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ναι, θα ήθελα να ρωτήσω τον κ. Μανιούδη από τη ΕΣΕΕ, τον κ. Βαργιάμη από τη ΓΣΕΒΕΕ, τον κ. Γερακαράκο από την ΠΟΑΣΥ και τον κ. Τάσιο από τον Σύλλογο Εργαζομένων. Εμείς αυτό που βλέπουμε στο νομοσχέδιο είναι ότι έχουμε πάλι τη δημιουργία μιας δομής, με ξεκάθαρες αδυναμίες στο να αντιμετωπίσει το βασικό ζήτημα, που είναι η εισαγωγή των προϊόντων αυτών σε μεγάλες αποθήκες. Οπότε βλέπουμε να υπάρχει πάλι ένας κίνδυνος να εστιάσουμε στο κυνήγι των φτωχοποιημένων μικρών ανθρώπων, που είναι «η τελευταία τρύπα του ζουρνά» και να μην αντιμετωπιστεί αυτό που, πραγματικά, είναι η ουσία του προβλήματος, που είναι ότι υπάρχουν κάποια μεγάλα κεφάλαια, οι οποίοι κάνουν εισαγωγές και βγάζουν σημαντικά κέρδη από αυτά. Οπότε, στην ουσία, να μην αντιμετωπιστούν οι μεγάλοι που προκαλούν το πρόβλημα, αλλά, πάλι, να εστιάσουμε στους μικρούς. Θα ήθελα τη γνώμη και των τεσσάρων, αν θεωρείτε ότι η δομή που δημιουργείται επαρκεί, από κάθε πλευρά, στην αντιμετώπιση της ουσίας ή αν πάλι θα κυνηγάμε τους μικρούς. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ συγκράτησα από τα ερωτήματα, τα οποία ετέθησαν, και θα καλέσουμε έναν - έναν, πολύ συνοπτικά να δώσει την απάντησή του, εφόσον βρίσκονται στο δίκτυο, εφόσον είναι συνδεδεμένοι.

Ερωτήθηκε για κάτι ο κ. Μίχαλος, ο κ. Μανιούδης, ο κ. Καφούνης, ο κ. Στασινός, ο κ. Βαργιάμης από τη ΓΣΕΒΕΕ, ο κ. Γερακαράκος, ο κ. Τάσιος, ο κ. Κόλλιας και ο κ. Κολλάτος. Αυτούς εγώ έχω συγκρατήσει και σε αυτούς, έναν – έναν, θα δώσουμε τον λόγο ξεκινώντας από τον κ. Μίχαλο. Ο κ. Μίχαλος δεν είναι στη γραμμή.

Τον λόγο έχει ο κ. Μανιούδης. Είχατε ερωτηθεί σε κάτι από τους συναδέλφους και θα θέλαμε μια απάντηση.

**ΕΜΜΑΝΟΥΗΛ ΜΑΝΙΟΥΔΗΣ (Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Εγώ είχα τοποθετηθεί στην αρχική Εισήγηση.

Θεωρώ ότι το πρόβλημα του παρεμπορίου είναι τεράστιο και σε διάφορα επίπεδα, αλλά υπό την έννοια αυτή θεωρούμε ότι η συγκρότηση της νέας μονάδας, επειδή θα είναι ένα ενιαίο κέντρο και θα εποπτεύει συνολικά το οικοσύστημα, το παράνομο εμπόριο, ενδεχομένως να μειώσει το συναλλακτικό κόστος, θα περιορίσει, δηλαδή όλες αυτές τις διαδικασίες, που δημιουργούν το πρόβλημα στο να ελεγχθεί η όλη διαδικασία, οπότε πιστεύουμε ότι είναι προς τη σωστή κατεύθυνση η συγκρότηση της Επιτροπής, ότι θα είναι ένας νόμος - πλαίσιο για την εποπτεία του παράνομου εμπορίου, οπότε το βλέπουμε θετικά.

Σε σχέση με τη συμμετοχή μας στη νέα δομή, όπως ανέφερε και η κυρία Τζάκρη, δεν ξέρω ………………. για λόγους θεσμικούς, εμείς θεωρούμε ότι είναι σημαντική η συμμετοχή μας, έστω και με όρους ιδιωτικούς, γιατί, όντως, με το ΣΥΚΕΑΑΠ η μέχρι τώρα εμπειρία, που έχουμε, είναι θετική, γιατί, όντας οι εκπρόσωποι της αγοράς, πιστεύω ότι προσφέρουμε το κατάλληλο ……. για την καλύτερη και την όσο το δυνατόν εναργέστερη απεικόνιση που επικρατεί στην αγορά. Γι’ αυτό δηλώσαμε την διαθεσιμότητά μας σε κάθε επίπεδο για τη συγκρότηση της νέας υπηρεσίας.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Σταύρος Καφούνης.

**ΣΤΑΥΡΟΣ ΚΑΦΟΥΝΗΣ (Πρόεδρος του Εμπορικού Συλλόγου Αθηνών (ΕΣΑ)):** Ευχαριστώ πολύ.

 Η κυρία Τζάκρη αναφέρθηκε στο άρθρο το σχετικό με τη ρύθμιση των προβλημάτων του παρεμπορίου, ίσως στην τοποθέτησή μου ήταν η στιγμή που δεν είχα καλό σήμα.

Για εμάς, η συγκεκριμένη πρωτοβουλία καλύπτει, σε πολύ μεγάλο βαθμό, πάγια αιτήματα του Εμπορικού Συλλόγου Αθηνών.

Θεωρούμε θετικό τον νέο οργανισμό που δημιουργείται. Έχουμε βιώσει προβλήματα συνεργασίας και έχω δει με τα μάτια μου να μη γνωρίζονται διαφορετικές υπηρεσίες του κράτους, οι οποίες ήταν επιφορτισμένες με αυτό το έργο. Άρα, για τον νέο φορέα, θεωρούμε ότι είναι πολύ σημαντικός ο τρόπος που δημιουργείται. Δεν πρέπει να ξεχάσουμε ότι μπήκε και η αντιμετώπιση του ηλεκτρονικού εμπορίου, το οποίο είναι μία σύγχρονη μορφή που αναπτύσσει το παρεμπόριο, πέραν αυτών που βλέπουμε στο πεζοδρόμιο, στις αποθήκες και στα σύνορα. Παρατηρούμε την αύξηση της δύναμης με τα 50 άτομα. Είναι θετικό το ότι αυξάνεται ο αριθμός. Διατηρούμε τις αμφιβολίες μας, αν τελικά είναι αρκετός, γιατί το παρεμπόριο είναι μια πολύ μεγάλη μάστιγα με τεράστιες οικονομικές προεκτάσεις.

Σε ό,τι έχει να κάνει τώρα με τη συμμετοχή των φορέων και, ιδιαίτερα, τη δική μας. Στην τοποθέτησή μου μίλησα για τη λειτουργία αυτού του νέου φορέα. Ζήτησα στοχοποίηση, απολογισμό, παρακολούθηση και δημοσίευση και εκεί θεωρώ ότι αυτό είναι, τουλάχιστον, το σημείο που πρέπει να είμαστε κοντά οι φορείς, ώστε να παρατηρούμε, να βλέπουμε τον απολογισμό και να παρεμβαίνουμε με διορθωτικές κινήσεις. Γι’ αυτό και τοποθετήθηκα γύρω από τη λειτουργία με τις τροποποιήσεις και τον απολογισμό, θεωρώντας ότι εκεί οι φορείς θα είναι κοντά, για να παρεμβαίνουν ………. όπου χρειάζεται. Ο Εμπορικός Σύλλογος Αθηνών είναι, βέβαια, πάντα κοντά στη Γενική Γραμματεία Εμπορίου με παρεμβάσεις, είναι καλό, όμως, να μπει μια συγκεκριμένη διάταξη, που να δίνει τον χώρο αυτό στους αρμόδιους φορείς.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος Δ.Ε. του Τεχνικού Επιμελητηρίου Ελλάδας (ΤΕΕ)):** Ευχαριστώ πολύ, κύριε Πρόεδρε.

Να απαντήσω στην κυρία Τζάκρη. Το Τεχνικό Επιμελητήριο είναι Νομικό Πρόσωπο Δημοσίου Δικαίου, δεν είναι κάποιος σύλλογος. Μάλιστα, εποπτεύεται από το Υπουργείο Υποδομών. Ταυτόχρονα, εμπίπτει η λειτουργία του και οι όποιες ενέργειές του στην εθνική και την κοινοτική νομοθεσία. Αυτά τα τρία, που είπα μόλις τώρα, διασφαλίζουν την όποια διαφάνεια απαιτείται στην όποια λειτουργία για το θέμα της πιστοποίησης. Νομίζω ότι είναι προφανής και νομίζω ότι η ιστορία του Τεχνικού Επιμελητηρίου το έχει δείξει μέχρι σήμερα.

 Όσον αφορά στο κομμάτι της πιστοποίησης των Ενεργειακών Επιθεωρητών. Παλαιότερα ίσχυε ότι χρειαζόταν η πιστοποίηση και να δίνουν εξετάσεις οι Ενεργειακοί Επιθεωρητές, κάποια στιγμή, από άλλη Κυβέρνηση, καταργήθηκε και τώρα υπάρχει πρόθεση της σημερινής Κυβέρνησης να πιστοποιούνται ξανά για τη διασφάλιση των απαραίτητων γνώσεων και την πιστοποίηση που θα πρέπει να έχουν, διότι θα το πω με μία λογική ότι υπάρχουν και πολλοί μηχανικοί και πολλές σχολές μηχανικών, γιατί υπάρχουν διάφορες ειδικότητες, οι οποίες δεν έχουν σπουδάσει το αντικείμενο, αντίστοιχα με κάποιους άλλους που το έχουν σπουδάσει. Από εκεί και πέρα είναι μια πολιτική απόφαση και το ΤΕΕ καλείται απλά να την εφαρμόσει, όπως την εφάρμοσε στο παρελθόν και όπως την εφαρμόζει σήμερα με βάση τη νομοθεσία.

 Όσον αφορά στην ερώτηση του κ. Κατρίνη θα πω ότι οι διατάξεις αυτές σήμερα, όσον αφορά στο κομμάτι της πιστοποίησης δεν υπήρχαν στη νομοθεσία του 2014. Υπήρχε σχετική νομοθεσία μόνο σχετικά με τους Ενεργειακούς Επιθεωρητές, στους οποίους απαιτούνταν πιστοποίηση. Από εκεί και πέρα, αν η σημερινή Κυβέρνηση και το Υπουργείο Περιβάλλοντος καθορίσει ότι θα πρέπει να δοθούν εξετάσεις, εμείς θα εφαρμόσουμε τη νομοθεσία ως Νομικό Πρόσωπο Δημοσίου Δικαίου, ανεξάρτητα αν θα θέσουμε θέματα, σχετικά με το αν συμφωνούμε με το σύνολο αυτών που νομοθετούνται ή διαφωνούμε. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Δημήτριος Βαργιάμης.

**ΔΗΜΗΤΡΙΟΣ ΒΑΡΓΙΑΜΗΣ (Α΄ Αντιπρόεδρος της Γενικής Συνομοσπονδίας Επαγγελματιών Βιοτεχνών Ελλάδας (ΓΣΕΒΕΕ)) και Πρόεδρος της Ομοσπονδίας Βιοτεχνών Υδραυλικών Ελλάδας (ΟΒΥΕ)):** Ευχαριστώ, κύριε Πρόεδρε.

Καταρχήν, να απαντήσω, πρώτα από όλα, στην ερώτηση της κυρίας Τζάκρη όσον αφορά στη συμμετοχή μας στο ΔΙΜΕΑ, με βάση τη ΓΣΕΒΕΕ. Κυρία Τζάκρη, και στην πρωτομιλία μου ανέφερα ότι η ΓΣΕΒΕΕ ζητάει να συμμετέχει σε αυτό το όργανο, σε αυτόν τον νέο φορέα, γιατί, πολύ απλά, εκεί μπορούμε να μεταφέρουμε πληροφορίες, την τεχνογνωσία από τα μέλη μας, από τις επαγγελματικές ενώσεις, που έχουν άμεση επαφή με αυτό που λέγεται παρεμπόριο. Άρα, και μόνο αυτός ο λόγος νομίζω ότι επιβάλλει να συμμετέχουμε στο όργανο.

Όσον αφορά στο ερώτημα του κ. Αρσένη. Κύριε Αρσένη, νομίζω ότι το πρόβλημα δεν θα λυθεί, μπορεί να μειωθεί, αλλά δεν θα λυθεί, γιατί οι προεκτάσεις του είναι ποικιλόμορφες και έχουν να κάνουν με πολλά ζητήματα. Έχουν να κάνουν με ζητήματα που αφορούν τις δομές του ελληνικού κράτους, το βιοτικό επίπεδο της κοινωνίας, τα επίπεδα της ανεργίας και, ειδικότερα, τη λειτουργία της χώρας. Άρα, λοιπόν, δεν θα λυθεί το πρόβλημα, αλλά πιστεύω ότι θα βοηθήσει.

Από εκεί και πέρα, υπάρχουν πολλά ζητήματα, τα οποία μπορούν να εξαλείψουν, να μειώσουν το πρόβλημα. Έχει να κάνει με την πρόσβαση στην αγορά εργασίας, έχει να κάνει με την τεχνική και επαγγελματική εκπαίδευση που, δυστυχώς, απαξιώνεται, έχει να κάνει με αυτό που λέμε επαγγελματικό δικαίωμα που, σε πολλές περιπτώσεις, δεν υπάρχει για τις επαγγελματικές ομάδες, οι οποίες χρήζουν εκπαίδευσης, αλλά και αυτές που δεν χρήζουν θα πρέπει να πάνε σε μια νέα μορφή προώθησης στην αγορά εργασίας, κάτι που συμβαίνει, εξάλλου, στις χώρες της Κεντρικής Ευρώπης.

 Η χώρα μας έχει μείνει πολλά χρόνια πίσω σε αυτό το κομμάτι και γι’ αυτό βιώνουμε αυτά τα φαινόμενα της παραοικονομίας, όχι μόνο στο εμπόριο, αλλά και της αδήλωτης επιχειρηματικής δραστηριότητας και ούτω καθεξής.

Όσον αφορά, τώρα, τις πιστοποιήσεις, να πω, πολύ σύντομα, ότι νομίζω πως υπάρχει μια σύγχυση, κύριε Πρόεδρε, και έχει να κάνει με τα αδειοδοτούμενα επαγγέλματα. Δεν μπορείς να πιστοποιήσεις ένα επάγγελμα, το οποίο είναι αδειοδοτούμενο. Σε καμία περίπτωση. Από εκεί και πέρα όμως, υπάρχουν κάποιες ιδιαίτερες δεξιότητες, ιδιαίτερες τεχνικές, οι οποίες έρχονται με την πάροδο του χρόνου, όπως, παραδείγματος χάρη, στη χώρα μας τώρα «τρέχει» το φυσικό αέριο, θα «τρέξει» η ηλεκτροκίνηση. Γι’ αυτά τα θέματα θα πρέπει να υπάρξει μια πιστοποίηση συγκεκριμένη σε αυτούς που θα ασκήσουν τη συγκεκριμένη επαγγελματική δραστηριότητα. Άρα, λοιπόν, σε καμία περίπτωση δεν θα πρέπει να πάμε σε πιστοποίηση αδειοδοτημένων επαγγελμάτων, αλλά θα πρέπει να πάμε σε πιστοποιήσεις εξειδικευμένων γνώσεων.

Από εκεί και πέρα, μέχρι τώρα, η συμμετοχή των τεχνικών επαγγελματικών οργανώσεων στις εξετάσεις αδειοδότησης, μας δίνει, αν θέλετε, το μεγαλύτερο επιχείρημα να πούμε ότι είμαστε καθ’ ύλην αρμόδιοι στο να «στήσουμε» τέτοιους φορείς. Γιατί το λέω αυτό; Μπορεί κάποιος να εξετάσει μια τεχνική γνώση πολύ εύκολα, αλλά δεν μπορεί εύκολα να εξετάσει μια δεξιότητα, αν δεν έχει μπει στο κομμάτι της παραγωγής. Αυτό αποδεικνύεται στις εξετάσεις που γίνονται για τα τεχνικά επαγγέλματα. Αν δεν πάνε οι εκπρόσωποι των τεχνικών κλαδικών ομοσπονδιών, δεν γίνονται οι εξετάσεις, γιατί οι υπόλοιποι δεν μπορούν να εξετάσουν τη δεξιότητα. Αυτή είναι η πραγματικότητα.

Άρα, λοιπόν, θα πρέπει το κομμάτι των πιστοποιήσεων να ανοίξει, να δοθεί η δυνατότητα και στα τεχνικά αδειοδοτούμενα επαγγέλματα, στις κλαδικές επαγγελματικές ενώσεις, αλλά και στην τριτοβάθμια για εμάς συνδικαλιστική οργάνωση, που είναι η ΓΣΕΒΕΕ και έχει και τις δομές, αλλά και τις υποδομές, και το Ινστιτούτο, το οποίο μπορεί να βοηθήσει σε μια τέτοια κατεύθυνση, ούτως ώστε να έχουν τη δυνατότητα να δημιουργήσουν φορείς πιστοποίησης και να δώσουν τις απαραίτητες πιστοποιήσεις σε εξειδικευμένες γνώσεις που χρειάζονται κάποια επαγγέλματα.

Από εκεί και πέρα, θα κλείσω λέγοντας ότι υπάρχει ένα μεγάλο κομμάτι, που αφορά στα τεχνικά επαγγέλματα. Το ανέφερα και στην πρωτολογία μου. Η δευτερογενής νομοθεσία, τα Προεδρικά Διατάγματα, δημιούργησαν πάρα πολλά προβλήματα. Χρειάζεται να υπάρξει μια καθολική παρέμβαση, για να σταματήσει η απαξίωση των επαγγελμάτων, να διαφυλαχθεί, κυρίως, η δημόσια ασφάλεια και η υγιεινή, γιατί, πολύ απλά, στα επαγγέλματα έχουν παρεισφρήσει άτομα, τα οποία δεν έχουν γνώσεις, ασκούν το επάγγελμα παράτυπα και ελοχεύει ο κίνδυνος να θρηνήσουμε, δυστυχώς, θύματα, όπως θρηνήσαμε στο άμεσο παρελθόν στο επάγγελμα του υδραυλικού, που αφορά, κυρίως, κομμάτια καπνοδόχων, εκρήξεις σε λέβητες, για τις οποίες μέχρι τώρα κανείς δεν έχει αποδώσει ευθύνες.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ, κύριε Βαργιάμη.

Ο λόγος, τώρα, στον κ. Γρηγόριο Γερακαράκο, Πρόεδρο της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ).

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ)):** Να απαντήσω σε δύο ερωτήσεις, κύριε Πρόεδρε. Στην πρώτη ερώτηση, της κυρίας Τζάκρη, υπενθυμίζω τους ρόλους της Ελληνικής Αστυνομίας, βάσει της νομοθεσίας και του Συντάγματος, της πρόληψης και καταστολής του εγκλήματος, διασφάλιση δημοκρατικού πολιτεύματος.

Εμείς, ως Ομοσπονδία, έχουμε διαχρονική θέση για τα πάρεργα που φορτώνονται στην Αστυνομία κατά καιρούς. Θυμηθείτε, κυρία Τζάκρη, τον αντικαπνιστικό νόμο. Η Ομοσπονδία ήρθε σε ευθεία σύγκρουση με την Κυβέρνηση, διότι είναι ακόμα ένα πάρεργο.

Από εκεί και πέρα, το συγκεκριμένο νομοσχέδιο μιλάει για τεχνογνωσία των ……… αστυνομικών και θα υπαχθούν στη Διεύθυνση Διυπηρεσιακής Συνεργασίας για τον έλεγχο αγοράς. Εμείς είμαστε σύμφωνοι να δώσει η Αστυνομία την τεχνογνωσία της. Δεν είμαστε σύμφωνοι - και εκεί θα αντιδράσουμε, όταν θα δούμε το νομοσχέδιο - ότι η Αστυνομία θα πάρει και όλο αυτό το έργο και η Ελληνίδα και ο Έλληνας αστυνομικός, αποκλειστικά, θα έχει αυτό το έργο.

Εδώ μιλάει για τεχνογνωσία, αλλά και στην τεχνογνωσία, όπως είπα και στην ομιλία μου, δεν μπορεί κάθε νέα υπηρεσία που ιδρύεται στη χώρα μας, για διάφορους λόγους, να ζητάει ενίσχυση από την Αστυνομία.

Προς τον κ. Αρσένη. Κοιτάξτε, το παρεμπόριο ως αντικείμενο και ως στοιχείο παραβατικότητας, ξεκινάει από το μεγάλο και καταλήγει στο μικρό. Εμείς είμαστε εδώ, γιατί ο νόμος πρέπει να είναι ίσος και στον μεγάλο και στον μικρό. Και η βούληση, η νομοθέτηση και το αποτέλεσμα, θα δείξει, όχι η βούληση του αστυνομικού, γιατί εδώ, σας το ξαναλέω, μιλάει για τεχνογνωσία, αλλά η βούληση της κάθε Κυβέρνησης και του κάθε νομοθετήματος θα δείξει εκ του αποτελέσματος αν θα υπάρχει διαφορά στον μεγάλο ή στον μικρό.

Εξάλλου, το είπα πάλι στην ομιλία μου, επιτρέψτε μου με την εμπειρία μου ως συνδικαλιστή αστυνομικό, να παρατηρήσω ότι κανένα νομοθέτημα από μόνο του δεν βελτιώνει την όποια αρνητική κατάσταση. Μιλάω, πάντοτε, για τη βούληση και εκ του αποτελέσματος κρίνονται όλα. Εμείς, ως Έλληνες αστυνομικοί, είμαστε εδώ, ώστε ο νόμος να ισχύει το ίδιο και στον μεγάλο και στον μικρό. Αυτό είναι το ιερό μας καθήκον.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ, κύριε Γερακαράκο.

Τον λόγο έχει ο κ. Κυριάκος Τάσιος, Πρόεδρος του Συλλόγου Εργαζομένων του Υπουργείου Ανάπτυξης.

**ΚΥΡΙΑΚΟΣ ΤΑΣΙΟΣ (Πρόεδρος του Συλλόγου Εργαζομένων Υπουργείου Εμπορίου):** Όπως αναφέρθηκα και στην πρωτολογία, η σύνθεση μιας ……. μονάδας, που να υπάγεται απευθείας στο Υπουργείο Ανάπτυξης, δεν λύνει ουσιαστικά τα προβλήματα για τον έλεγχο της ………………….

Υπάρχει, ήδη, στη δομή της Γενικής Γραμματείας Εμπορίου η υπηρεσία του ελέγχου της αγοράς, που χρόνια λειτουργεί σε συνεργασία με τους ………………τα τελευταία χρόνια, με αξιόλογους συναδέλφους, με χρόνια εμπειρία, που μπορούν να κάνουν αποτελεσματικούς ελέγχους, αλλά δεν φτάνει μόνο αυτό. Γι’ αυτό είπα και στην αρχή ότι πιστεύω πως πρέπει να είναι μια Γενική Διεύθυνση μέσα στη Γενική Γραμματεία Εμπορίου και Προστασίας Καταναλωτή, που θα στελεχωθεί από νέους συναδέλφους και από νέες ειδικότητες, που έχει ανάγκη ο έλεγχος της αγοράς, από οικονομολόγους, κοστολόγους, νομικούς, πληροφορικάριους, εξοπλισμό μηχανολογικό και όλα αυτά για να μπορέσει να είναι αποτελεσματικός ο έλεγχος, για να πάμε και στην ουσία κι όχι σε επιδερμικές ενέργειες ελέγχου στην αγορά και χωρίς να βλέπουμε μεγάλα και σοβαρά προβλήματα, που μπορεί να υπάρχουν.

Στην καινούρια δομή, που επιχειρείται να γίνει, στελεχώνεται από κάποια στελέχη, που, ήδη, υπηρετούν στη Γενική Γραμματεία, αλλά δεν φτάνουν και είναι και πολλοί αποσπασμένοι, που έρχονται από άλλες υπηρεσίες. Θα μπορούσε όλο αυτό να συντονιστεί μέσα στη Γενική μας Γραμματεία και να γίνουν τα τμήματα που θα συντονίζουν και τις άλλες υπηρεσίες, ούτως ώστε να πηγαίνουμε σε κάποιους δυνατούς ελέγχους με αποτέλεσμα.

Τα τελευταία χρόνια έχουν γίνει πάρα πολύ έλεγχοι και το τελευταίο διάστημα ιδιαίτερα σημαντικοί σε αριθμό, αλλά, πάντα, με τους συναδέλφους που υπηρετούν στη Διεύθυνση Αγοράς του Υπουργείου μας, της Γενικής Γραμματείας Εμπορίου.

Θα ήθελα, εδώ, να αναφερθώ στο ότι η καινούρια Υπηρεσία, με όποια δομή και να έχει αυτή - που συνεχίζω και πιστεύω ότι πρέπει να είναι μια Γενική Διεύθυνση μέσα στη Γενική μας Γραμματεία – πρέπει να αντιμετωπίσει προβλήματα, που έχουν να κάνουν με επικαλύψεις μεταξύ ελεγκτικών αρχών και υπηρεσιών στον αποσπασματικό σχεδιασμό των ελέγχων, χωρίς τη χρήση ολοκληρωμένων συστημάτων και κριτηρίων με βάση το ρίσκο και τη στοχοθεσία, την ανομοιογένεια των ελεγκτικών προτύπων, τους μειωμένους ανθρώπινους και οικονομικούς πόρους, την ελλιπή ………… του ανθρώπινου δυναμικού και ένα σορό ακόμα θέματα. Αυτά πρέπει να αντιμετωπίσει, λοιπόν, η καινούρια υπηρεσία, οπότε θα μπορούμε να βγαίνουμε αποτελεσματικά σε ελέγχους και να μην έχουμε κανένα πρόβλημα.

Όσον αφορά στη λειτουργία στο άρθρο 15, που αναφέρεται η λειτουργία της ΔΙΜΕΑ, αναφέρει ότι λειτουργεί όλο το εικοσιτετράωρο και ο τρόπος αποζημίωσης της νυχτερινής απασχόλησης και της απασχόλησης …………. των υπηρετούντων στη ΔΙΜΕΑ καθορίζονται σύμφωνα με τις κείμενες διατάξεις. Θέλω να πιστεύω ότι θα ισχύσει η εργατική νομοθεσία και θα μπορούν οι συνάδελφοι, που δουλεύουν νυχτερινά και αργίες να αποζημιωθούν, όπως προβλέπεται, καθώς επίσης, να παίρνουν και τα ρεπό τους και τις άδειες τις νόμιμες, που δικαιούνται. Με το κονδύλι που θα έχει βγάλει το Γενικό Λογιστήριο του Κράτους δεν ξέρουμε αν καλύπτονται όλα αυτά, που ανέφερα προηγουμένως.

Επίσης, θα ήθελα να αναφερθώ ότι όλοι οι έλεγχοι, που έχουν γίνει τα τελευταία χρόνια, έχουν γίνει με τους συναδέλφους μας, αποκλειστικά, της Γενικής Γραμματείας Εμπορίου και της Διεύθυνσης Αγοράς. Αυτό το επισημαίνω, γιατί είχα και από τον κ. Κατρίνη σχετικό ερώτημα και το τελευταίο διάστημα ήταν ιδιαίτερα αυξημένη λόγω της κρίσης του κορωνοϊού. Μπορεί να λειτουργήσει αποτελεσματικά, λοιπόν, όταν αυτές οι υπηρεσίες εκσυγχρονιστούν, προστεθούν τα ανάλογα άτομα, ο ανάλογος εξοπλισμός, για να μπορέσουμε να είμαστε εποικοδομητικοί και αποτελεσματικοί.

Σχετικά με την ερώτηση της κυρίας Τζάκρη για τη Γενική Γραμματεία Βιομηχανίας, είναι εδώ ο Πρόεδρος του Συλλόγου και θα σας απαντήσει αρμοδίως.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Και εμείς ευχαριστούμε.

Ο κ. Ντόμπρε έχει τον λόγο.

**ΝΙΚΟΛΑΟΣ** Ν**ΤΟΜΠΡΕ** **(Πρόεδρος του Συλλόγου της Γενικής Γραμματείας Βιομηχανίας στο Υπουργείο Ανάπτυξης και Επενδύσεων):** Ευχαριστώ, κύριε Πρόεδρε.

Καλησπέρα σας, κυρίες και κύριοι. Εκτός από Πρόεδρος του Συλλόγου, είμαι και Πρόεδρος του Τμήματος Ενέργειας και Φυσικών Ορυκτών Πρώτων Υλών στο ΥΠΕΝ.

Σε ό,τι αφορά το υπό συζήτηση νομοσχέδιο και ειδικότερα σε απάντηση των ερωτήσεων που έθεσε η κυρία Τζάκρη, με βάση πάντα το ν. 4512, τους άξονες της μεταμνημονιακής παρακολούθησης και σειρά οδηγιών της Ευρωπαϊκής Ένωσης, θα ήθελα να κάνω ορισμένες παρατηρήσεις.

 Κοιτάξτε, αυτή η νέα υπηρεσία θεωρούμε ότι δεν έχει ξεκάθαρα στρατηγική στοχοθεσία, δηλαδή οι στρατηγικοί στόχοι είναι κάπως μπερδεμένοι. Ειδικότερα, το λαθρεμπόριο είναι μια εξωθεσμική αγορά, αν θέλετε είναι κάτι στον χώρο του ποινικού. Αντιθέτως, σε ό,τι αφορά τη Γενική Γραμματεία Βιομηχανίας, εμείς ρυθμίζουμε και εναρμονίζουμε μία αγορά, η οποία υπάρχει θεσμικά.

Ειδικότερα δε, η Διεύθυνση Συντονισμού και Παρακολούθησης του Κανονιστικού Πλαισίου για το Επιχειρηματικό Περιβάλλον είναι αυτή, η οποία φτιάχνει το κανονιστικό πλαίσιο και, πραγματικά, συντονίζει όλες τις υπηρεσίες της Ελλάδος στο πώς πρέπει να γίνουν οι έλεγχοι, τόσο διαδικαστικά όσο και θεσμικά.

 Ένα δεύτερο σημείο είναι ότι αυτό που, πραγματικά, χρειάζεται είναι να στελεχωθεί το Υπουργείο μας και όχι να παίρνουμε κόσμο, για να ανοίγουμε καινούριες υπηρεσίες. Αντιθέτως, πρέπει τις οικονομίες σε γνώσεις που έχουμε αναπτύξει να τις ενισχύσουμε.

Στο μεγαλύτερο ποσοστό με κάλυψε ο κ. Τάσιος. Απλά, θα ήθελα να σας πω ότι υπάρχουν και άλλα τεχνικά ζητήματα, όπως οι ειδικές φόρμες ελέγχου και τα οργανωμένα συστήματα καταγγελιών, για τα οποία δεν γίνεται μνεία στο νομοσχέδιο.

Το βασικό δε και κύριον είναι ότι θα πρέπει σε κάθε τέτοιο φορέα να εξασφαλίζεται η μέγιστη διαφάνεια και το μέγιστο σύστημα ανεξαρτησίας, όπως επιτάσσουν οι Οδηγίες και οι Κανονισμοί της Ευρωπαϊκής Ένωσης και, ενδεχομένως, μια λειτουργία σαν μια ανεξάρτητη αρχή.

«Ενδεχομένως» είπα, γιατί υπάρχει και το ………, που κυρίως πρέπει να ασχοληθεί με το λαθρεμπόριο που είναι κάτι το ποινικό.

Θα μπορούσε, λοιπόν, μια ανεξάρτητη αρχή να βοηθά καλύτερα το έργο του αξιότιμου κύριου Υπουργού μας.

Τέλος, θα ήθελα να κλείσω με το κομμάτι των τεχνικών επαγγελμάτων, που ξέρουμε πάρα πολύ καλά ότι απευθύνεται σε, τουλάχιστον, 150.000 Έλληνες επαγγελματίες.

Το θέμα της πιστοποίησης είναι ένα πάρα πολύ ευαίσθητο θέμα, γιατί θα ήταν κρίμα να φτάσουμε στο μέλλον σε μία κατάσταση, όπου θα υπάρχουν λίγες μεγάλες τεχνικές εταιρείες, οι οποίες θα έχουν όλα τα πτυχία και όλες τις πιστοποιήσεις και θα αναγκάζονται, ειδικά οι μηχανικοί, να δουλεύουν με 500 και 600 ευρώ.

Αυτά θα ήθελα να θέσω. Σας ευχαριστώ πάρα πολύ για τον χρόνο σας και θεωρούμε οι δύο σύλλογοι του Υπουργείου που συμμετείχαμε ότι, ενδεχομένως, θα πρέπει να ξαναδούμε κάποιες διατάξεις και, ειδικά, τη στρατηγική στόχευση αυτής της νέας υπηρεσίας.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Και εμείς ευχαριστούμε.

Ο κ. Κόλλιας έχει τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Ευχαριστώ, κύριε Πρόεδρε.

Μια σύντομη απάντηση στην ερώτηση σχετικά με το αν το Οικονομικό Επιμελητήριο Ελλάδος μπορεί να κάνει πιστοποιήσεις και εάν το ενδιαφέρει να κάνει πιστοποιήσεις. Προφανώς και μπορεί να κάνει και γι' αυτό δεν υπάρχει σχετική διάταξη στο εν λόγω νομοσχέδιο, γιατί σύμφωνα με το θεσμικό μας πλαίσιο ως προς τους σκοπούς του Οικονομικού Επιμελητηρίου, θα σας το διαβάσω ακριβώς, να το σημειώσει και η κυρία Τζάκρη: «Στους σκοπούς του Οικονομικού Επιμελητηρίου είναι η χορήγηση στα μέλη του, όταν χρησιμοποιούν το πτυχίο τους για επαγγελματικούς λόγους, πιστοποιητικού για την επάρκειά τους στην άσκηση συγκεκριμένης δραστηριότητας του οικονομολογικού επαγγέλματος». Ήδη έχουμε ξεκινήσει σε κάποιες περιπτώσεις, όπως είναι ο εκτιμητής των άυλων αγαθών σε συνεργασία και βλέποντας τις διαδικασίες από το ΕΣΥΔ να προβούμε και εμείς στην πιστοποίηση προσόντων οικονομολόγων αυτής της ειδικότητας, όπως και σε άλλες, οι οποίες έρχονται το αμέσως επόμενο διάστημα.

Άρα, το θεσμικό μας πλαίσιο μας επιτρέπει να κάνουμε κάτι τέτοιο και σιγά - σιγά έχουμε ξεκινήσει και εμείς να το κάνουμε ανταποκρινόμενοι στις απαιτήσεις και των μελών μας και της ελληνικής οικονομίας.

Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε.

Τον λόγο έχει η κυρία Μακριδάκη.

**ΜΑΡΙΑ ΜΑΚΡΙΔΑΚΗ (Πρόεδρος της Ένωσης Σηματούχων Εταιρειών (ΕΣΗΜΕΤ)):** Ευχαριστώ, κύριε Πρόεδρε.

Θα ήθελα να τοποθετηθώ πάνω σε αυτό, που είπε ο κ. Αρσένης. Δεν υπάρχει μικρός ή μεγάλος παραβάτης. Υπάρχει παραβάτης. Είναι αυτός, ο οποίος οικειοποιείται παράνομα εμπορικά σήματα, αντιγράφει προϊόντα με σκοπό το κέρδος.

Το παρεμπόριο για εμάς τους νόμιμους παραγωγούς και δικαιούχους των εμπορικών σημάτων είναι μια μεγάλη πληγή. Η σύσταση της ΔΙΜΕΑ θα δώσει μια λύση στο πρόβλημα αυτό και είμαστε πεπεισμένοι γι’ αυτό το πράγμα. Οι χειρισμοί που έχουν γίνει, οι δεσμεύσεις που έχουν γίνει από το Υπουργείο και από τη Γενική Γραμματεία, μας δείχνουν ακριβώς αυτό. Δεν έχουμε κάτι εναντίον αυτών των ανθρώπων, αλλά θα πρέπει να σταματήσουν να παράγουν παράνομα προϊόντα. Δεν είναι μόνο αυτά που εισέρχονται στη χώρα, είναι και αυτά που παράγονται στη χώρα. Και αυτό είναι ένα μεγάλο πρόβλημα για εμάς.

Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε.

Τον λόγο έχει ο κ. Κολλάτος.

 **ΜΙΛΤΟΣ ΚΟΛΛΑΤΟΣ (Μέλος της Ομοσπονδίας Βιοτεχνών Εγκαταστατών -Συντηρητών Ανελκυστήρων (ΠΟΒΕΣΑ)):** Επειδή δεν άκουσα, μπορεί να επαναληφθεί το ερώτημα;

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Η κυρία Τζάκρη σας έθεσε ένα ερώτημα.

Παρακαλώ πολύ να το επαναλάβετε, κυρία Τζάκρη.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Το άκουσα να το λέτε, κύριε Πρόεδρε, αλλά θέλω να το επαναλάβετε ρητά.

Εσείς επιθυμείτε, ως φορέας, να πιστοποιηθείτε από το ΕΣΥΔ, ως φορέας πιστοποίησης για τα επαγγέλματα του κλάδου σας;

**ΜΙΛΤΟΣ ΚΟΛΛΑΤΟΣ (Μέλος της Ομοσπονδίας Βιοτεχνών Εγκαταστατών -Συντηρητών Ανελκυστήρων (ΠΟΒΕΣΑ)):** Φυσικά. Είναι επιθυμία της Ομοσπονδίας μας.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Θα υποκατασταθείτε σε αυτό από το ΤΕΕ; Γιατί το ΤΕΕ είναι ο μόνος φορέας, που αναγνωρίζει το νομοσχέδιο αυτό ως πιστοποιημένο φορέα για την πιστοποίηση όλων των επαγγελμάτων.

**ΜΙΛΤΟΣ ΚΟΛΛΑΤΟΣ (Μέλος της Ομοσπονδίας Βιοτεχνών Εγκαταστατών -Συντηρητών Ανελκυστήρων (ΠΟΒΕΣΑ)):** Αυτό ακριβώς λέω, ότι δεν μπορώ να καταλάβω για ποιο λόγο θα πρέπει να πιστοποιηθεί το δικό μας το επάγγελμα από το ΤΕΕ ή να πιστοποιηθούν οι τεχνικοί των ανελκυστήρων από το ΤΕΕ, τη στιγμή που υπάρχει και η τεχνογνωσία, όπως είπε και ο κ. Βαργιάμης, και μέσω της ΓΣΕΒΕΕ. Επίσης, υπάρχουν και πολλοί άλλοι τρόποι. Δεν μπορώ να καταλάβω ένα ξένο επιμελητήριο, το Τεχνικό Επιμελητήριο, τώρα, να πιστοποιήσει το δικό μας το επάγγελμα.

Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ.

Ολοκληρώθηκε ο κύκλος των απαντήσεων των ερωτηθέντων εκπροσώπων φορέων.

Σε αυτό το σημείο ολοκληρώθηκε η συνεδρίαση της Επιτροπής μας για την ακρόαση των φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Τζάκρη Θεοδώρα και Αρσένης Κρίτων-Ηλίας.

Τέλος και περί ώρα 12:30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

 **ΝΙΚΟΛΑΟΣ ΤΑΓΑΡΑΣ**  **ΜΑΞΙΜΟΣ ΣΕΝΕΤΑΚΗΣ**